Isu flat ‘maut’: Penghuni hilang harapan terhadap Pakatan Harapan

SERI KEMBANGAN: Penghuni Flat Taman Puchong Permai sudah hilang harapan dan kepercayaan kepada pentadbiran Pakatan Harapan (PH) setelah puluhan aduan dibuat tiada penyelesaian.

Ia susulan flat ‘maut’ yang terlalu daif dengan bumbung tergantung tunggu masa untuk jatuh, pagar tangga reput berlubang yang boleh meragut nyawa 6,000 penghuni di bangunan berusia 25 tahun itu.

Wakil penghuni, Baharom Sulaiman
berkata, berpuluh aduan telah dibuat kepada Ahli Majlis Majlis Bandaraya Subang Jaya (MBSJ), sejak peralihan pentadbiran dari Barisan Nasional (BN) kepada Pakatan Harapan (PH) di kawasan itu, namun sehingga kini tidak ada sebarang tindakan di lapangan.

“Pentadbiran Selangor diambil alih Pakatan Rakyat (PKR, DAP, PAS) daripada BN pada 2008, dan terus dinaungi bawah Pakatan Harapan (PH) iaitu gabungan PKR, DAP, Amanah pula pada 2018.

“Longkang blok juga tidak diselenggara dengan baik, tersumbat, banyak jentik-jentik di saluran longkang itu, jadi, apa penyelesaian lagi selain mengadu pada pihak berkuasa tempatan (PBT).

“Kami sendiri terpaksa membersihkan kawasan ini, walhal ia adalah tugas pekerja kontraktor PBT,” katanya kepada MEDIA VARIASI.

Seorang lagi penghuni, Ropie Abd Rani berkata, kes curi kenderaan, saliran air di bumbung sudah reput, silingnya juga terkopak, pagar besi tangga dan koridor pun reput mengundang maut kepada sesiapa sahaja.

“Ada kejadian seorang kanak-kanak nyaris terjatuh ketika menyandar di pagar berkenaan di tingkat tiga selepas ahli keluarganya sempat menariknya, dua tahun lalu,” katanya.

Terdahulu, calon BN Parlimen Puchong, Datuk Seri Syed Ibrahim Kader bimbang melihat keadaan penempatan kos rendah penduduk di Flat Taman Puchong Permai yang tidak dibaik pulih sejak Pakatan Harapan (PH) mengambil alih tiga penggal lalu.

Beliau mengakui menerima aduan penduduk yang meluahkan rasa kecewa dengan keadaan bumbung yang reput, berlubang, tergantung di mana sebarang kejadian tidak diingini mungkin berlaku.

Syed Ibrahim berkata demikian dalam program walkabout di Flat Taman Puchong Permai sejak jam 8 pagi, Isnin.

Tinjauan MEDIA VARIASI ke flat berkenaan mendapati keadaan flat yang menempatkan lebih 6,000 penghuni itu amat tidak terurus, daif, busuk dengan bau  sampah dan najis kucing di tangga-tangga dan paling mengancam adalah bumbung nak jatuh, pagar besi di tangga dan koridor yang boleh mengundang maut.

Dalam pada itu seorang lagi, Khairul Azman Abbas berkata, pihaknya juga pernah mengadu masalah penduduk kepada Pengasas Persatuan Kesedaran Komuniti Selangor (EMPOWER), Maria Chin Abdullah, namun hanya sekadar melakukan kerja seperti melepaskan batuk di tangga.

“Kami buat aduan kepada YB Maria Chin, beliau ada bantu untuk baik pulih struktur bumbung bangunan di salah satu blok di sini, tetapi separuh jalan dan masalah tidak selesai.

“Katanya, sebab tak cukup peruntukan kerajaan Selangor di bawah PH untuk terus baik buat baik pulih.

“Bekas Menteri Tenaga, Teknologi, Sains, Perubahan Iklim dan Alam Sekitar, Gobind Singh Deo ketika pentadbiran PH adalah penyandang di wilayah ini sebelum ditukar kepada Yeo Bee Yin, mungkin Gobind sedang lari dari masalah ini,” katanya.

Author

Tun Puteh Wanti

View all posts

View all posts


Lawas dilengkapi lapangan terbang baharu berkonsep tenaga hijau menjelang 2026

Oleh: ARRIAN ZAYNE

LAWAS: Lapangan terbang baharu berkonsepkan tenaga hijau akan dibina di Sundar, Lawas bermula pada suku pertama tahun depan dan dijangka siap menjelang akhir tahun 2026.

Timbalan Premier Sarawak, Datuk Amar Awang Tengah Ali Hasan berkata lapangan terbang baharu ini penting kerana ia akan menjadi pemangkin kepada pertumbuhan ekonomi di wilayah utara.

“Lawas memerlukan lapangan terbang yang lebih besar untuk menampung kemasukan pelancong perniagaan dan riadah ke bandar untuk menyertai aktiviti ekonomi dan pelancongan,” katanya yang juga pengerusi Lembaga Kemajuan Wilayah Utara (NRDA).

Beliau berkata demikian di majlis penutupan Bengkel Kajian Penilaian untuk cadangan lapangan terbang baharu Lawas, di sini hari ini.

Menurut beliau, projek pembinaan lapangan terbang baharu ini serentak dibangunkan bersama beberapa ptojek mega lain di daerah berkenaan.

“Saya memilih projek mega seperti Lebuhraya Pantai Utara (NCH), Sarawak Sabah Link Road (SSLR) dan Lebuhraya Trans Borneo (LTB) yang akan dilengkapi dengan lapangan terbang baharu itu,” ujarnya.

Dalam masa sama kata Awang Tengah lagi Pihak Berkuasa Pembangunan Koridor Wilayah (RECODA) telah menyelesaikan kajian untuk cadangan pelabuhan laut dalam baharu di Lawas.

Manakala tambahnya kementerian beliau kini dalam usaha menyiapkan pelan induk pembangunan terminal perindustrian yang merupakan sebahagian daripada strategi untuk membangunkan hab petrokimia di Lawas.

“Kedua-dua kajian ini bertujuan untuk mengenal pasti faktor kejayaan kritikal dan ekosistem untuk menyokong cadangan pertumbuhan dan pembangunan industri petrokimia di rantau ini,” katanya lagi.

Untuk rekod Lawas hanya memiliki Lapangan Terbang Berlepas dan Mendarat Pendek (STOLport) yang telah beroperasi sejak tahun 1961.

Pernah dinaik taraf pada tahun 1996 namun STOLport terus mengalami isu-isu tertentu seperti banjir manakala peningkatan penumpang telah menyebabkan STOLport tidak dapat menampung permintaan yang meningkat.

Justeru, Kementerian Pengangkutan Malaysia yang menjalankan kajian kemungkinan pada 2016 telah mengesyorkan lapangan terbang baharu dengan panjang landasan 1,500 meter yang boleh memuatkan pesawat ATR 72-500 untuk dibangunkan.

Author

Media Variasi

View all posts

View all posts


Seri 3-3 dengan JDT, TMJ harap Kedah ke Asia

KEPUTUSAN seri 3-3 ketika menentang Kedah Darul Aman (KDA) FC ternyata tidak menggugat kedudukan Johor Darul Ta’zim (JDT), sebaliknya skuad Hijau Kuning memperoleh tonik tambahan daripada pihak lawan.

Menerusi satu komen di laman Instagram KDA FC, pemilik JDT, Tunku Ismail Sultan Ibrahim berharap agar skuad kendalian Nafuzi Zain itu dapat terus melakar keputusan konsisten dalam mengharungi baki saingan musim ini.

“Mudah-mudahan ke Asia. Semoga menang beberapa baki game (perlawanan) liga,” kata Tunku Ismail.

Terdahulu, pada aksi di Stadium Darul Aman dekat Alor Setar, Kedah, skuad Kenari menangguhkan pesta kejuaraan JDT apabila mengikat lawan itu 3-3.

Malah, Kedah berjaya mendahului pasukan kendalian Esteban Solari 2-0.

Namun skuad Harimau Selatan ‘garang’ apabila bangkit meledak tiga gol dalam tempoh 22 minit untuk mendahului 3-2, sebelum dikecewakan dengan jaringan penyamaan lewat permainan Amirbek Juraboev.

Ketika ini, Kedah ketinggalan lima mata di belakang Selangor FC (SFC) di tempat kedua, namun mereka memiliki satu perlawanan dalam tangan.

Namun, skuad The Red Giants ada kelebihan jaringan yang lebih besar iaitu 39 berbanding Kedah dengan 17.

Untuk rekod, kejayaan JDT memenangi Piala FA menyaksikan satu lagi slot ke pertandingan Asia pada musim depan akan diisi naib juara Liga Super musim ini.

Author

Fazleen Safina Abd Jamil

View all posts

View all posts


Tiada aduan harga barangan melampau sepanjang SHMMP 2023 – Salahuddin

PUTRAJAYA: Kementerian Perdagangan Dalam Negeri dan Kos Sara Hidup (KPDN) tidak menerima sebarang aduan dan rungutan berhubung isu kenaikan harga barang melampau sepanjang Skim Harga Maksimum Musim Perayaan Hari Raya Puasa (SHMMP) 2023 dilaksanakan.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, hasil maklumat dan pemantauan oleh pihak penguatkuasaan mendapati rata-rata pengguna, malah peniaga turut berpuas hati dengan skim harga itu.

“Setakat ini, tidak ada langsung aduan atau bantahan daripada pengguna berkenaan harga barang naik atau pelanggaran harga maksimum yang ditetapkan,” katanya ketika ditemui pemberita ketika menghadiri Majlis Sambutan Aidilfitri Timbalan Perdana Menteri, Datuk Seri Dr Ahmad Zahid Hamidi di Sri Satria, di sini, hari ini.

Salahuddin berkata, kerjasama KPDN dengan Kementerian Pertanian dan Keterjaminan Makanan, media serta agensi berkaitan telah membantu pihaknya membuat pemantauan harga dengan lebih efisien.

“Contohnya beberapa hari sebelum hari raya, media ada melaporkan bakal ada kekurangan telur di Kelantan dan Terengganu, pegawai saya turun padang untuk menyiasat perkara itu dan mengambil tindakan, langsung berlaku lambakan telur di dua negeri itu.

“Jadi tiada langsung masalah semasa musim perayaan ini, namun pemantauan dan kawalan terhadap harga barangan terutamanya barangan keperluan akan diteruskan,” katanya.

Pada 12 April lepas, sebanyak 30 jenis barangan ditetapkan menerusi SHMMP 2023 yang bermula pada 15 April dan berakhir hari ini. – BERNAMA


Isu AUKUS, kesihatan mental anggota polis antara tumpuan Dewan Rakyat hari ini

KUALA LUMPUR: Isu berkaitan kesan pembentukan kerjasama tiga hala antara Australia, United Kingdom (UK) dan Amerika Syarikat (AS) (AUKUS) dan langkah membendung isu kesihatan mental dalam kalangan anggota polis, antara tumpuan di Dewan Rakyat hari ini.

Menurut Aturan Urusan Mesyuarat menerusi laman rasmi Parlimen, Lim Guan Eng (PH-Bagan) meminta Menteri Pertahanan menyatakan pendirian Malaysia ekoran pakatan pertahanan AUKUS, iaitu Australia akan membeli lapan kapal selam perang nuklear berharga AUD368 bilion dan kesannya kepada keselamatan negara-negara ASEAN berdasarkan Zon Keamanan, Kebebasan dan Berkecuali atau ZOPFAN.

Dalam sesi Waktu Pertanyaan-Pertanyaan Menteri itu, Lim juga ingin tahu sama ada lapan kapal selam perang nuklear berkenaan akan dibenarkan beroperasi dalam rantau perairan negara-negara ASEAN.

Isu kesihatan mental pula akan dibangkitkan Wan Hassan Mohd Ramli (PN-Dungun) dalam sesi sama, yang meminta Menteri Dalam Negeri menyatakan langkah bagi memastikan isu itu dapat dibendung dalam kalangan anggota polis.

Hal ini terutamanya terhadap mereka yang memegang senjata api untuk memastikan anggota dapat menjalankan tugas dengan mental yang stabil.

Menerusi sesi waktu pertanyaan-pertanyaan bagi jawab lisan, Mohd Syahir Che Sulaiman (PN-Bachok) pula meminta Menteri Pertanian dan Keterjaminan Makanan menyatakan usaha kementerian untuk mengembangkan aktiviti penternakan lembu bersaiz besar (lembu sado) dalam kalangan usahawan muda dan usahawan desa.

Selesai sesi itu, beberapa rang undang-undang dijangka dibentangkan untuk bacaan kali kedua, antaranya Rang Undang-Undang Semakan Hukuman Mati dan Pemenjaraan Sepanjang Hayat (Bidang Kuasa Sementara Mahkamah Persekutuan) 2023. – BERNAMA


Kementerian Pendidikan perlu ubah cara didik penghidap disleksia

KUALA LUMPUR: Aktivis disleksia mengesyorkan Kementerian Pendidikan melaksanakan dasar pendidikan dimensi pembelajaran baharu kepada golongan ini.

Nor Haslinda Mohd Hanafiah berpendapat, penghidap disleksia sebenarnya bukan tidak boleh membaca dengan baik dan lambat dalam pelajaran, cuma memerlukan kaedah yang betul untuk membantu mereka.

Katanya, disebabkan bekas suami dan anaknya menghidap disleksia, dia cuba memahami punca kepada masalah pembelajaran yang sering dihadapi golongan ini, selain guru.

Berdasarkan pengetahuannya, katanya satu nisbah lima dalam dunia menghidap disleksia.

“Cuma kita sahaja yang tak tahu. Ada yang lambat pembelajaran ke, ADHD, autisme ke.

“Masa anak saya didiagnos hidap disleksia umur 12 tahun, saya tak tahu apa itu disleksia tapi saya cuba juga memahami mereka.

“Mereka tidak boleh membaca huruf dan mengira, tetapi boleh mendengar dan cenderung kepada kemahiran. Bahasa Melayu pun tak boleh rumuskan, macam mana nak suka.

“Nak ajar disleksia ada cara. Sekurang-kurangnya pengkhususan tapi tidak ada.

“Jadi, saya rasa penyelesaian lebih baik adalah kaedah pembelajaran auditori dan warna, tak boleh perkataan,” katanya kepada MEDIA VARIASI.

Nor Haslinda berkata, dia berusaha menemui pelbagai pihak mendapatkan maklumat lebih mengenai disleksia, namun dia memulakan usaha dengan membuka Dyslexia Cafe di Bandar Baru Bangi.

“Saya nak mendidik mereka memahami disleksia, jadi saya buka Dyslexia Cafe.

“Sejak daripada itu, ramai yang tanya saya mengenai disleksia apabila mereka datang kafe,” katanya.

Nor Haslinda berkata, anak sulung lelakinya, Amer Adham dan Amer Aiman Kamaruddin bekerja di Dyslexia Cafe, tetapi Amer Adham dan seorang daripada 15 pekerja di situ, Abdul Qhaliq Al-Azfari Muhammad Azharuddin, yang menghidap disleksia.

Sementara itu, Nor Haslinda merancang untuk membuka kolej khusus untuk disleksia dengan menawarkan pelbagai peluang kemahiran kepada golongan ini.

“Saya nak buka kolej ini untuk masa depan anak cucu akan datang, kerana setahu saya disleksia ini daripada keturunan. Saya mahu bantu generasi disleksia,” katanya.

MEDIA VARIASI sebelum ini, melaporkan penghidap disleksia, Amer Aiman, dan adiknya, Amer Adham bersama ibunya, Nor Haslinda mengusahakan Dyslexia Cafe menyajikan hidangan makanan Barat, Asia, pastri dan kopi, mula tular sejak November lalu mula beroperasi.

Disleksia ada tiga jenis iaitu disleksia visual (penglihatan), auditori (pendengaran) dan visual-auditori atas faktor keturunan atau genetik yang biasanya sukar dalam satu atau lebih kemahiran pembelajaran seperti menulis, mengeja dan mengira.

Author

Tun Puteh Wanti

View all posts

View all posts


Moslem Priest cetus kekeliruan awam, dikait anak PM ke-8

DALAM kempen Perikatan Nasional (PN) pada Pilihan Raya Umum Ke-15 (PRU15) lalu, laungan lagu tema gabungan itu seringkali berkumandang berulang kali menerusi aplikasi TikTok khususnya bahagian lirik iaitu, ‘mempertahankan kepimpinan ulama’.

Menerusi gabungan parti Parti Islam Se Malaysia (PAS) dan Bersatu, perjuangan PN mengutamakan sebuah pentadbiran Islam dan Melayu.

Dengan kata lain, dengan modal tersebut, undian terhadap PN meningkat berlipat kali ganda sehingga berjaya kalahkan parti keramat, UMNO dan nyaris menyaingi Pakatan Harapan (PH) pada PRU15.

Saingan sengit itu nyata meletakkan PN di kedudukan hampir membentuk kerajaan di Malaysia.

Baru-baru ini, Pengerusi PN, Tan Sri Muhyiddin Yassin menegur kerajaan supaya tidak menyekat aktiviti dakwah dan dijadikan sentimen politik meskipun berbeza ideologi.

Beliau menyelar tindakan pihak berwajib yang menyekat beberapa pendakwah daripada menyebarkan dakwah dan menafikan hak orang Islam untuk menimba ilmu di kawasan perhimpunan.

Sementara itu, Majlis Agama Islam Negeri Pulau Pinang (MAINPP) bagaimanapun menjelaskan berhubung isu beberapa nama pengerusi kariah masjid dari PAS yang digugurkan semasa pemilihan calon jawatankuasa kariah penggal 2023 hingga 2025 kerana berlaku perlanggaran iaitu menjadikan masjid sebagai tempat menghasut rakyat dan menyebar politik kebencian.

Setelah isu itu reda, keadaan sekali lagi mengejutkan ramai pihak apabila anak lelaki Pengerusi PN itu yang dikenali sebagai Farhan, seorang deejay (DJ) dan produser muzik berpangkalan di Kuala Lumpur menggunakan gelaran ‘Moslem Priest’.

Untuk makluman, Moslem Priest amat dikenali dalam kalangan pemuzik genre muzik tarian elektronik (grime), techno, dan hip hop di kelab disko, dengan pemakaian tradisional Nusantara iaitu songkok dan sering berbaju hitam sebagai identiti diri.

Beberapa video tular di TikTok memaparkan anak pemimpin nombor satu PN itu sedang memegang mikrofon sambil menyanyi rap di sebuah kelab, dengan kapsyen ‘anak PM ke-8’.

Turut didedahkan satu video wawancara dengan Moslem Priest apabila dia ditanya nama popularnya yang mengelirukan, pada 2015.

“Ini berlaku sekitar tahun 2011. Pada suatu hari Ahad, saya memakai Rick shirt, blazer dan kemeja berwarna hitam pada suatu hari Ahad dan berada di Covent Garden (UK).

“Seorang lelaki dengan megafon datang kepada saya dan bertanya pasal songkok saya. Saya kata saya seorang Muslim. Kemudian, lelaki tersebut mengambil megafon tersebut dan menjerit ‘Hey semua! Kita ada di sini seorang paderi Muslim!’

“Kemudian saya berfikir, Ya Allah, ini idea yang sangat baik!

“Dalam internet ada juga forum berkenaan nama gelaran saya.

“Mereka marah dan tidak boleh menerima nama gelaran saya. Paderi Muslim. Ada juga yang mendakwa saya menghina songkok. Ya rabbiiii. Saya gelak je. jadi kecoh. Saya suka!”

Dalam wawancara itu juga, Moslem Priest menyatakan hasratnya yang bercita-cita membuka kelab malam suatu hari nanti.

Nama popularnya itu dianggap seolah mirip paderi Kristian oleh masyarakat dalam negara ini kerana kata nama paderi, sinonim dengan agama berkenaan.

Malah, songkok yang juga sinonim dengan masyarakat Islam Melayu turut disalah anggap kerana diguna pakai Moslem Priest setiap kali di kelab.

Bukan sahaja nama popular dan imej yang mengelirukan masyarakat Islam negara, tetapi  kepimpinan bapa kepada produser muzik itu turut dipersoalkan kerana didakwa seperti tidak selari dengan perjuangan dalam mempertahankan ‘kepimpinan ulama’ seperti yang dilaung-laungkan dalam lagu tema PN.

Persoalannya, adakah ini didikan kepimpinan ulama yang dibawa oleh PN, menggunakan nama Islam dan pemakaian Melayu tetapi berdansa di kelab disko?

*Tulisan ini adalah pendapat peribadi penulis dan tidak mencerminkan pendirian MEDIA VARIASI

Author

Tun Puteh Wanti

View all posts

View all posts


Bubar Parlimen: Mahkamah putuskan PM tak perlu runding dengan Kabinet

KUALA LUMPUR: Mahkamah Tinggi di sini hari ini memutuskan bahawa Perdana Menteri, Datuk Seri Ismail Sabri Yaakob tidak perlu berunding dengan anggota Kabinetnya untuk meminta Yang di-Pertuan Agong (YDPA) membubarkan Parlimen.

Hakim Datuk Ahmad Kamal Md Shahid berkata, Ismail Sabri berhak membuat keputusan sendiri kerana itu adalah hak mutlak beliau sebagai Perdana Menteri.

“Justeru, saya berpandangan bahawa memandangkan pembubaran Parlimen dibuat mengikut Perkara 42 (b) Perlembagaan Persekutuan, tiada lagi keperluan bagi mendapatkan nasihat Kabinet di bawah Perkara 40 (1) dan Perkara 40 (1A) Perlembagaan Persekutuan.

“YDPA telah bertindak mengikut budi bicara baginda sendiri bagi membubarkan Parlimen atas permintaan Perdana Menteri mengikut Perkara 42 (b) Perlembagaan Persekutuan. Baginda tidak terikat dengan nasihat Perdana Menteri atau Kabinet dalam melaksanakan tugas baginda di bawah Perkara 42 (b).

“Saya berpandangan bahawa memandangkan peranan dan kuasa mutlak untuk meminta Parlimen dibubarkan terletak sepenuhnya di tangan Perdana Menteri, hujahan pemohon yang mencabar kesahihan permintaan itu tidak mempunyai merit. Perdana Menteri boleh meminta agar Parlimen dibubarkan tanpa nasihat Kabinetnya dan pada akhirnya, YDPA mempunyai budi bicara sama ada menerima atau menolak permintaan itu,” katanya.

Beliau berkata demikian ketika membenarkan permohonan Ismail Sabri, kerajaan dan Suruhanjaya Pilihan Raya (SPR) untuk membatalkan saman penyandang kerusi Parlimen Klang Charles Santiago yang difailkan pada 11 Oktober lepas.

Ahmad Kamal juga berkata, YDPA adalah seorang raja berperlembagaan dan ketua negara manakala Perdana Menteri adalah ketua kerajaan dan kuasa eksekutif terletak di tangan beliau.

Beliau berkata Perkara 40 (1) dan (1A) Perlembagaan Persekutuan memperuntuk bahawa YDPA adalah terikat dengan nasihat Kabinet dalam menjalankan tugas baginda kecuali dalam beberapa perkara seperti peruntukan di bawah Perkara 40 (2) Perlembagaan Persekutuan.

“Perdana Menteri juga, sebagai ketua kerajaan mempunyai kuasa mutlak untuk melantik Kabinet pilihannya. Kuasa yang dimiliki oleh seorang Perdana Menteri termasuk menaikkan pangkat, memecat dan melantik menteri pilihannya, pada satu-satu masa, atas alasan yang difikirkan wajar,” katanya.

Hakim itu berkata Perdana Menteri berhak menyatakan isu mana yang perlu dilaporkan kepada beliau secara peribadi atau untuk diputuskan di luar Kabinet.

“Sebagai Perdana Menteri, beliau tidak terikat dengan nasihat Kabinet. Beliau mungkin, atas inisiatif sendiri, berunding dengan rakan sekutunya atau seorang dua menteri dalam ‘Kabinet dalaman’ untuk membuat keputusan. Beliau tidak perlu berunding dengan Kabinet berhubung cadangan belanjawan, inisiatif dasar luar atau menasihati YDPA dalam membubarkan Parlimen,” katanya.

Ahmad Kamal juga berkata, mahkamah berpendapat bahawa Santiago tidak mempunyai kausa tindakan munasabah terhadap defendan atas alasan pengisytiharan dan pembubaran Parlimen adalah perkara yang tidak boleh diadili.

“Kuasa prerogatif untuk membubarkan Parlimen terletak sepenuhnya pada YDPA, yang memiliki budi bicara mutlak memberi perkenan kepada permintaan untuk membubarkan Parlimen mengikut Perkara 40(2)(b) Perlembagaan Persekutuan.

“Kuasa Perdana Menteri untuk meminta agar Parlimen dibubarkan juga adalah perkara yang tidak boleh diadili. Sebagai ketua Badan Eksekutif, permintaan beliau untuk membubarkan Parlimen tidak memerlukan beliau berunding dengan anggota Kabinet,” katanya sambil menambah bahawa saman itu dengan jelas adalah satu skandal, remeh, menyusahkan dan penyalahgunaan proses mahkamah.

Justeru, mahkamah memerintahkan plaintif membayar kos RM20,000 kepada defendan.

Santiago dalam samannya, antara lain, memohon pengisytiharan bahawa permintaan Ismail Sabri kepada YDPA pada Oktober lepas untuk membubarkan Parlimen ke-14 adalah bercanggah dengan Perkara 40(1) dan (1A) Perlembagaan Persekutuan kerana tidak dibuat atas nasihat Kabinet, oleh itu adalah terbatal serta tidak sah.

Beliau juga meminta agar SPR dihalang daripada menjalankan Pilihan Raya Umum ke-15 (PRU15) berikutan musim banjir.

Peguam Tan Sri Zulkefli Ahmad Makinudin, yang juga bekas Hakim Besar Malaya, dan Datuk Mohd Hafarizam Harun bersama-sama Peguam Kanan Persekutuan Shamsul Bolhassan daripada Jabatan Peguam Negara mewakili defendan manakala Datuk Malik Imtiaz Sarwar bertindak bagi pihak Santiago.

Ahmad Kamal turut menolak permohonan kebenaran seorang pengundi di kawasan Pandan untuk semakan kehakiman bagi mencabar pembubaran Parlimen dan penganjuran PRU15 semasa musim tengkujuh yang sering berdepan bencana banjir pada akhir tahun ini.

Dr Syed Iskandar Syed Jaafar Al Mahdzar, yang juga seorang peguam, memfailkan permohonan itu dengan menamakan pengerusi SPR, Ismail Sabri dan kerajaan Malaysia sebagai responden.

Beliau memutuskan bahawa pembubaran Parlimen tidak boleh diadili dan adalah isu untuk dipertimbang dalam lingkungan badan Eksekutif dan Legislatif yang tidak harus dilayan oleh badan kehakiman dengan berhati-hati.

“Mengambil kira Perkara 32 (1), 40 (2)(b) and 55 (2) Perlembagaan Persekutuan, ia menunjukkan hasrat penggubal bahawa sebarang keputusan yang dibuat oleh YDPA berkaitan pembubaran Parlimen adalah tidak boleh diadili dalam mana-mana prosiding di mahkamah.

“Isu itu adalah isu yang tidak boleh diadili dan oleh itu, perkara ini tidak boleh didengar sebagai semakan kehakiman,” katanya.

Shamsul Bolhassan mewakili responden manakala peguam kanan Datuk Seri Gopal Sri Ram hadir bagi pihak Syed Iskandar. – BERNAMA


Zii Jia kini tempat ketiga dalam ranking BWF

KUALA LUMPUR: Jaguh profesional perseorangan lelaki Malaysia, Lee Zii Jia dilihat berada di landasan tepat untuk menduduki tempat pemain kedua terbaik menjelang hujung tahun, memandangkan ketika ini beliau merupakan pemain ketiga terbaik dunia berdasarkan ranking terkini Persekutuan Badminton Dunia (BWF) hari ini.

Zii Jia dilihat naik satu anak tangga dari kedudukan di tempat keempat sebelum ini, selepas berjaya mengumpulkan 91,578 mata, manakala penyandang juara dunia Viktor Axelsen dari Denmark kekal di tempat teratas dengan 122,606 mata, diikuti dengan rakan senegara Anders Antonsen dengan 92,700 mata.

Pemain veteran Liew Daren muncul sebagai pemain terbaik kedua negara dalam ranking dunia apabila kekal di tempat ke-29 (48,009 mata), diikuti dengan pemenang pingat perak Sukan Komanwel Birmingham 2022 Ng Tze Yong, yang naik satu anak tangga untuk menduduki tempat ke-25 (42,384 mata).

Sementara itu juara beregu lelaki dunia Aaron Chia-Soh Wooi Yik, kekal di tempat kelima (90,328 mata) manakala dua lagi pasangan regu Ong Yew Sin-Teo Ee Yi dan Goh Sze Fei-Nur Izzuddin Rumsani, turut kekal berada dalam kelompok ranking 10 terbaik.

Yew Sin-Ee Yi kekal di tempat kesembilan (72, 490 mata) diikuti dengan Sze Fei-Nur Izzuddin di tempat ke-10 (69, 375 mata).

Pasangan beregu nombor satu negara Pearly Tan-M. Thinaah kekal di tempat ke-11 (66,435 mata) manakala juara Syed Modi International 2022 Anna Cheong Ching Yik-Teoh Mei Xing naik ke tangga 29 (43,465 mata) daripada tempat ke31 sebelum ini.

Dalam perseorangan wanita juara Sukan SEA 2019 S. Kisona naik ke anak tangga ke-50 daripada tangga ke-49 (32,019 mata) manakala bekas juara remaja dunia dua kali Goh Jin Wei menduduki tempat ke-50 (31,441 points), naik empat anak tangga berbanding sebelum ini. – BERNAMA


Tilmiz Fahmi dinobat juara Akademi Qurra’ 2023

KUALA LUMPUR: Aktivis yang juga pelajar, Tilmiz Fahmi dinobatkan sebagai juara program realiti, Akademi Qurra’ 2023 musim pertama dengan membawa pulang wang tunai berjumlah RM25,000 berserta trofi dan sijil, malam tadi.

Fahmi atau nama sebenarnya, Muhamad Nurfahmi Zainal, 23, sekali gus mengenepikan tiga pesaing hebat lain iaitu Muhammad Nur Zuhdi Mohd Daud, Muhammad Akasyah Md Yunos, Tilmizah Dr Noraini Abdullah dan Nik Maghfirah Nik Abd Rahman Zaki, dalam pentas akhir yang bertemakan Al-Quran- Kalimah Cinta Agung, minggu ini yang disiarkan secara langsung di TV AlHijrah.

Naib juara, disandang Tilmizah Dr Nooraini, 40, dan tempat ketiga oleh, Nik Maghfirah, 19, masing-masing membawa pulang wang tunai RM15,000 dan RM10,000.

Tilmiz Muhammad Nur Zuhdi, 25, dan Muhammad Akasyah, 18, masing-masing berada di kedudukan keempat dan kelima.

Fahmi yang juga anak jati Negeri Sembilan itu ketika ditemui, memanjatkan kesyukuran di atas kejayaannya yang direstui keluarga dan rakan, tetapi juga pihak produksi dan penyokong yang menonton program berkenaan sepanjang berlangsung.

Dia turut berterima kasih kepada pihak produksi program kerana menjaga peserta dalam aspek kesihatan dan keselesaan dengan baik, sehingga boleh menyampaikan ilmu yang ada dengan suara dan badan yang sihat.

“Pengalaman berharga yang saya dapat daripada program ini, adalah mencari ilmu itu takkan berhenti.

“Bayangkan, hari pertama program, kebanyakan peserta tidak kukuh ilmu tajwid, taranumnya. Kini, dalam skala kecil, jurukamera program pun boleh kenal tarannum, jadi kita nampak perubahan percambahan ilmu itu di mana-mana,” katanya yang sudah dididik ke kelas mengaji dan taranum seawal usia enam tahun.

Sebagai aktivis NGO juga, dia juga merancang untuk menggunakan wang kemenangan itu untuk menganjurkan aktiviti sepanjang Ramadan, selain mahu berkolaborasi dengan NGO luar negara

Terdahulu, peserta diadili sepenuhnya oleh juri tetap, Ustaz Ahmad Tarmizi Abdul Rahman, Qari Muhammad Qayyim Nizar dan juri jemputan, Ustaz Ahmad Tirmizi Ali.

Hadir menyokong program, Menteri di Jabatan Perdana Menteri (Hal Ehwal Agama), Senator Datuk Dr Mohd Na’im Mokhtar; Ketua Pengarah Jabatan Kemajuan Islam Malaysia (JAKIM), Datuk Hakimah Mohd Yusoff; Pengerusi TV AlHijrah, Mohd Khair Ngadiron dan
Ketua Pegawai Eksekutif TV AlHijrah, Namanzee Harris.

Untuk rekod, Pentas Akademi Qurra’ dihoskan oleh pengacara Ustaz Mohd Fakhrul Radhi yang juga anggota kumpulan nasyid, UNIC sepanjang lapan minggu bersiaran bermula, pada 28 Januari 2023 lalu.

Penerbit Eksekutif program realiti itu oleh Saifulizzam Mohd Lizah dan mentor akademi, Mudarris, Ustaz Ammar Mukhlis dan Mudarissah Ustazah Farhatul Fairuzah serta Ustazah Soufizah Mousin.

Program ini bermatlamat melahirkan generasi Qurani yang menjadi pelapis kepada asatizah bidang al-Quran.

Seramai 12 peserta terbabit bersiaran untuk mendalami ilmu al-Quran, yang penuh warnai warna, namun hanya seorang peserta yang benar-benar memahami intipati al-Quran akan diumumkan sebagai pemenang.

Pada peringkat separuh akhir, Tilmizah Maghfirah menerima Anugerah Alunan Terindah.

Sementara itu, Namanzee berkata, beliau menjangka program Akademi Qurra’ bakal mencatat sejarah paling berjaya TV AlHijrah pernah terbitkan.

Katanya, secara keseluruhan gabungan digital, siaran langsung dan siaran ulangan mengumpulkan ‘rating’ 4.4 juta penonton program Akademi Qurra’, kali ini.

“Itu tidak termasuk peringkat akhir. Faktor lonjakan ini saya nampak audiens mencintai ayat al-Quran, perjalanan peserta dalam program selain audiens peringkat umur pelbagai terutama generasi muda berdasarkan umur peserta,” ujarnya.

Author

Tun Puteh Wanti

View all posts

View all posts


Teknologi mikrob main peranan penting dalam pertanian regenaratif

SERDANG: Teknologi mikrob seperti biobaja, biostimulan, biopestisid dan sistem tanaman mesra alam memainkan peranan penting dalam mencapai matlamat pertanian regeneratif, kata Timbalan Menteri Pertanian dan Industri Makanan Datuk Dr Nik Muhammad Zawawi Salleh.

Beliau berkata pertanian regeneratif telah diterima pakai di seluruh dunia sebagai pendekatan pertanian yang antaranya untuk meningkatkan kesihatan dan kesuburan tanah, meningkatkan biodiversiti ekosistem, menghasilkan makanan padat nutrien, dan membantu mengurangkan kesan perubahan iklim.

Nik Muhammad Zawawi berkata penggunaan teknologi mikrob membantu dalam pengurangan penggunaan racun perosak, meningkatkan keselamatan makanan serta daya tahan tumbuhan terhadap tekanan alam sekitar yang disebabkan oleh pemanasan global.

“Memahami komuniti mikroorganisma yang terdapat dalam sistem pertanian, dan cara memanfaatkannya sebagai alat untuk intensifikasi pertanian yang mampan akan mengubah pertanian menjadi berdaya tahan serta menghadapi cabaran penjaminan ketersediaan dan keselamatan makanan pada masa hadapan,” katanya.

Beliau berkata demikian semasa berucap merasmikan the Seventh Asian PGPR International Conference for Sustainable Agriculture 2022 di sini hari ini.

Seminar empat hari yang bermula semalam, dihadiri 116 peserta tempatan dan luar negara antaranya dari India, Indonesia, Pakistan,  Australia, Belanda dan Kanada. – BERNAMA


Bekas pemain Liga Super dihukum penjara

PONTIAN: Seorang bekas pemain bola sepak Liga Super didakwa di Mahkamah Majistret di sini hari ini atas tiga pertuduhan membabitkan pecah masuk rumah dan menyimpan harta curi, antara Jun dan awal Julai lalu.

Tertuduh, Mohd Azinee Taib, 33, mengaku tidak bersalah selepas kertas pertuduhan dibacakan jurubahasa di hadapan Majistret Nur Azzuin Abdul Moati.

Mengikut kertas pertuduhan pertama, Mohd. Azinee didakwa bersama-sama dua lagi rakannya yang masih bebas telah memecah masuk ke sebuah rumah di Taman Benut Utama, Benut, di sini, bagi maksud mencuri.

Kesalahan itu dilakukan pada pukul 12.05 tengah hari pada 8 Jun lalu.

Bagi pertuduhan kedua pula, Mohd Azinee dituduh bersama-sama dua rakannya, Muhammad Hairul Hafiz Muzaren, 24, dan Khairul Akmal Zainol Abidin, 31, telah memecah sebuah rumah di Taman Cendana, Benut, di sini, bagi tujuan mencuri.

Kesalahan itu dilakukan mereka kira-kira pukul 1.15 tengah hari pada 3 Julai lalu.

Kedua-dua pertuduhan ini dilakukan tertuduh mengikut Seksyen 457 Kanun Keseksaan yang memperuntukan hukuman penjara sehingga 14 tahun dan denda atau sebatan, jika sabit kesalahan.

Bagi pertuduhan ketiga pula, Mohd Azinee dituduh menyimpan harta curi membabitkan sebuah telefon bimbit jenama OPPO A5 bewarna putih milik mangsa rumah yang dipecah masuk.

Kesalahan itu dilakukannya di Jeti Nelayan Ayer Baloi, di sini, kira-kira pukul 4.30 petang, pada 3 Julai lalu.

Pertuduhan itu dilakukan mengikut Seksyen 411 Kanun Keseksaan yang memperuntukan hukuman penjara sehingga lima tahun atau dengan denda atau kedua-duanya sekali, jika sabit kesalahan.

Pendakwaan dikendalikan Timbalan Pendakwa Raya, Nurezzati Zaini manakala ketiga-tiga tertuduh tidak diwakili peguam bela.

Terdahulu, Majistret Nur Azzuin membenarkan jaminan sebanyak RM5,000 bagi setiap pertuduhan dengan seorang penjamin dan diarahkan melapor diri di balai polis terdekat setiap bulan sehingga selesai kes.

Mahkamah kemudiannya menetapkan 30 Ogos depan sebagai tarikh sebutan semula kes dan serahan dokumen.

Pada 10 Julai lalu, Ketua Polis Daerah Pontian, Superintendan Mohamad Shofee Tayib mengesahkan seorang bekas pemain bola sepak tanah air dua lagi rakannya direman tujuh hari selepas disyaki terlibat kes jenayah dalam kejadian di Benut, Pontian.-KOSMO

Authors

Media Variasi

View all posts

Diyana Rahip

View all posts

View all posts

View all posts


Profesor wanita Melayu pertama, Fatimah Hamid Don meninggal dunia

KUALA LUMPUR: Profesor wanita Melayu pertama, Puan Sri Profesor Dr Fatimah Hamid Don meninggal dunia pada usia 89 tahun awal pagi ini.

Anak Allahyarham, Dr Fawziah Tan Sri Ishak berkata, ibunya menghembuskan nafas terakhir pada 2.35 pagi ketika dalam fasa pemulihan selepas mengalami strok sejak setahun lepas, di Hospital KPJ Tawakal.

“Kami terkejut kerana masa raya pertama ibu saya beritahu beliau dapat jalan enam langkah dan sangat positif untuk pulih daripada strok. Beliau merupakan role model saya,” katanya ketika dihubungi Bernama.

Beliau berkata jenazah Allahyarham disembahyangkan di masjid Tun Abdul Aziz, Seksyen 14, Petaling Jaya dan akan dikebumikan di Tanah Perkuburan Islam Taman Medan, Petaling Jaya selepas solat zohor.

Allahyarham meninggalkan dua anak perempuan dan dua cucu perempuan.

Pada masa sama, cucunya Dr Dima Marlina Mohd Rafi menerusi hantaran di Facebooknya berkata, pemergian Allahyarham bukan sahaja sebagai seorang ibu dan nenek, tetapi juga sebagai tokoh pendidikan negara dan pemerkasaan wanita.

Antara pencapaian Allahyarham ialah menjadi wanita Melayu pertama memperoleh Ijazah Doktor Falsafah dalam bidang pendidikan di Universiti California, Amerika Syarikat dan dianugerahkan Pingat Fatimah sempena Hari Wanita pada 1988.

Allahyarham juga telah berkhidmat dalam bidang pendidikan sejak 1956 dan menjawat pelbagai jawatan tinggi termasuk sebagai pegawai pelajaran, guru serta pensyarah maktab.

Fatimah bersara sebagai profesor pada 1990 setelah berkhidmat 26 tahun di Universiti Malaya. – BERNAMA


Kes Rosmah: Rasuah harus dibendung sebelum jadi pandemik – Hakim

KUALA LUMPUR: Hakim Mahkamah Tinggi Mohamed Zaini Mazlan, yang mensabitkan Datin Seri Rosmah Mansor semalam dengan pertuduhan rasuah, berkata kes sedemikian sudah meresapi hampir setiap lapisan masyarakat dan perlu dibendung sebelum menjadi pandemik.

Dalam penghakiman setebal 116 halaman, Mohamed Zaini berkata jika rasuah dibiarkan tanpa sebarang kekangan, masyarakat di negara ini akan menerimanya sebagai satu kebiasaan dalam hidup atau dunia perniagaan.

Beliau berkata demikian sebelum menjatuhkan hukuman selepas mendapati Rosmah bersalah atas tiga pertuduhan rasuah membabitkan projek solar hibrid bernilai RM1.25 bilion untuk 369 sekolah luar bandar di Sarawak.

“Saya telah mengambil kira faktor rayuan yang dikemukakan oleh peguam yang bijaksana serta respons pihak pendakwaan. Pertimbangan utama dalam memutuskan hukuman yang sesuai ialah kepentingan awam.

“Hukuman harus menggambarkan rasa tidak senang atau jijik terhadap jenayah itu. Hukuman juga mestilah mencerminkan keseriusan kesalahan yang dilakukan. Ia juga hendaklah menjadi faktor pencegah kepada tertuduh dan orang lain daripada melakukan jenayah seperti ini,” katanya.

Mohamed Zaini berkata hukuman bagi kesalahan di bawah Seksyen 26(a)(A) Akta Suruhanjaya Pencegahan Rasuah Malaysia (SPRM) 2009 diperuntuk di bawah Seksyen 24(1) akta sama yang menyatakan bahawa mana-mana orang yang melakukan kesalahan di bawah Seksyen 16, 17, 20, 21, 22 dan 23 hendaklah apabila disabitkan boleh dipenjarakan selama tempoh tidak melebihi 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana lebih tinggi.

Beliau berkata hukuman yang diperuntuk di bawah seksyen itu adalah berat yang menandakan keseriusan kesalahan rasuah.

Rosmah didakwa mengikut Seksyen 16(a)(A) akta sama dan boleh dihukum di bawah Seksyen 24(1).

“Justeru, tertuduh dihukum penjara 10 tahun bagi setiap pertuduhan dan hukuman berjalan serentak. Hukuman bermula dari tarikh penghakiman.

“Hukuman berjalan serentak kerana kesalahan yang dilakukan berkait rapat antara satu sama lain. Tertuduh juga didenda sebanyak RM970,000,000 bagi ketiga-tiga pertuduhan, atau penjara 10 tahun,” katanya.

Mohamed Zaini juga berkata peguam Rosmah telah menyatakan bahawa mereka akan memfailkan rayuan kepada Mahkamah Rayuan dan meminta agar hukuman penjara serta denda ditangguhkan yang tidak dibantah oleh pihak pendakwaan.

“Oleh itu, saya menangguhkan hukuman penjara dan denda sehingga rayuan tertuduh di Mahkamah Rayuan selesai.

“Jaminan RM2 juta yang dibuat sebelum ini dilanjutkan dengan syarat yang sama sehingga rayuan selesai,” katanya.

Ketika ditemui pemberita, peguam Datuk Jagjit Singh yang mewakili Rosmah berkata denda yang dikenakan “belum pernah terjadi” dan merupakan jumlah tertinggi dalam sejarah perundangan Malaysia.

“Siapa yang mampu membayar denda hampir RM1 bilion?… Anak guam saya tidak mempunyai sebarang punca pendapatan. Adakah ini yang kita sifatkan sebagai keadilan?” katanya.

Jagjit berkata beliau akan memfailkan rayuan hari ini. – BERNAMA


PRN Selangor: Bina jambatan penghubung antara Alam Megah ke Seksyen 28 antara tawaran Manifesto PRM

SHAH ALAM: Pembinaan jambatan antara Taman Alam Megah ke Seksyen 28 bagi mengurangkan kesesakan trafik antara tawaran manifesto oleh Parti Rakyat Malaysia (PRM).

Calon Dewan Undangan Negeri (DUN) N50 Kota Kemuning, Cikgu Sekar, 52,  ketika ditemui berkata, Kota Kemuning, Bukit Rimau antara jalan yang mengalami kesesakan lalu lintas yang teruk.

“Saya memang mencadangkan buat satu jambatan yang hubungkan antara taman Alam Megah ke Seksyen 28, jalan tu dah ada cuma perlu buat jambatan untuk hubungkan dia, selesai satu masalah trafik di Kota Kemuning dan juga Bukit Rimau,” katanya kepada MEDIA VARIASI.

Antara tawaran lain PRM di Taman Sri Muda adalah mewujudkan satu kawasan khas tadahan hujan.

Menurut Cikgu Sekar, banjir teruk yang melanda Sri Muda pada tahun 2021 merupakan satu titik hitam dalam sejarah. Walaupun sudah dua tahun berlalu, kesannya masih ada.

“Langkah yang dibuat oleh kerajaan negeri sebenarnya tidak akan selesaikan masalah, dia gali sana gali sini, buat parit dan itu tak akan membantu rakyat.

“Sebenarnya perlu ada kawasan satu tadahan hujan yang perlu dibina untuk selamatkan penduduk Taman Sri Muda, Bukit Kemuning dan sekitarnya.

“Kalau wujudkan satu tadahan hujan, saya rasa masalah banjir di Sri Muda dan kawasan sekitarnya memang boleh diatasi,” ujarnya.

Dalam pada itu, Cikgu Sekar yang sudah menetap lama di kawasan Kota Kemuning dan Sri Muda, beliau cukup menyelami masalah yang dihadapi oleh penduduk kawasan terbabit.

“Saya merupakan anak tempatan di sini, duduk di DUN Kota Kemuning masuk Taman Sri Muda selama 30 tahun, jadi saya memang kenal betul masalah di sini, khususnya masalah di Taman Sri Muda, Bukit Kemuning, Kota Kemuning, Bukit Rimau dan semua kawasan ini saya memang tahu masalah.

“Jadi itulah beza di antara calon-calon lain yang bertanding di sini. Jadi saya ini tak perlu cari masalah rakyat, saya tahu apa masalah dan menang saja terus akan selesaikan masalah itu,” jelasnya.

Antara manifesto yang ditawarkan oleh PRM adalah sistem penebatan banjir Taman Sri Muda; pasar moden Taman Sri Muda dijadikan pusat perniagaan yang lebih efisien; penyelesaian isu kesesakan lalu lintas Kota Kemuning dan Bukit Rimau; penyelesaian masalah infrastruktur perkampungan Bukit Kemuning; jalan raya Bukit Rimau diperbaiki segera; pasar basah tetap di Kota Kemuning.

Selain itu, mewujudkan fasiliti sukan khususnya untuk anak muda; menyediakan beberapa E-library untuk pelajar sekolah; mengesyorkan beberapa jalan alternatif baru di Kota Kemuning; jambatan menghubungkan jalan di Taman Alam Megah ke Kota Kemuning; menghapuskan atau mengurangkan tol KESAS dan LKSA dan Sistem parkir yang sistematik di kawasan pusat bandar.

Author

Nurul Ain Japri

View all posts

View all posts


Jadikan KWSP ‘tabung buluh’ bukan penyelesaian mampan kos sara hidup – Pakar

KUALA LUMPUR: Bayangkan di tangan anda hanya ada RM42 untuk dibelanjakan setiap bulan selama 20 tahun selepas bersara kelak.

Itulah kemungkinan yang dihadapi oleh kira-kira 6.1 juta pencarum Kumpulan Wang Simpanan Pekerja (KWSP) berusia 55 tahun ke bawah, berikutan simpanan hari tua mereka hanya berbaki kurang daripada RM10,000 setakat Disember 2021.

Hakikat itu dikongsikan oleh Ketua Pegawai Eksekutif KWSP, Datuk Seri Amir Hamzah Azizan pada Mac tahun lalu, semasa mengulas kedudukan simpanan persaraan kira-kira 12.6 juta pencarum tabung berkenaan selepas tiga kali pengeluaran khas, iaitu i-Lestari, i-Sinar dan yang terakhir i-Citra pada Februari 2022.

Jelas, kerajaan juga khuatir dengan hal itu apabila Perdana Menteri, Datuk Seri Anwar Ibrahim pada Ahad lepas, dilapor tegas menyatakan lebih baik kerajaan memikirkan bentuk bantuan lain daripada membenarkan pengeluaran khas KWSP sekali lagi seperti yang digesa oleh beberapa pihak.

Pakar ekonomi yang dihubungi Bernama bersetuju dengan kenyataan Anwar apabila masing-masing melihat pengeluaran KWSP bukan penyelesaian mampan terhadap masalah kewangan rakyat dalam mengharungi peningkatan kos sara hidup sekarang.

Meletakkan kenaikan harga  barang dan perkhidmatan sebagai antara penyumbang utama kesempitan hidup sebahagian masyarakat sekarang, Dekan Fakulti Ekologi Manusia Universiti Putra Malaysia, Prof Dr Mohamad Fazli Sabri berkata, bagi menyelesaikan masalah ekonomi yang membebani rakyat, kerajaan perlu mencari penyelesaian proaktif dan tuntas.

Ini termasuk memperkasa rantaian bekalan dan sekuriti makanan bagi memastikan harga barangan dapat diturunkan serta kekal terkawal, katanya kepada Bernama.

“Saya percaya jika masalah kos sara hidup dan isu berkaitan peningkatan harga barang ini  dapat ditangani dengan baik, kebajikan rakyat akan terbela,” tambah beliau, menokok inisiatif yang diambil juga harus dilaksanakan secara berterusan sehingga ekonomi benar-benar pulih.

Beliau tidak menolak ramai yang melihat simpanan KWSP sebagai “penyelamat segera” mereka bagi mendapatkan tunai secara mudah demi kelangsungan hidup semasa.

“(Atas sebab itulah) kerajaan perlu cari penyelesaian menyeluruh kerana kita lihat isu kenaikan harga barang ini bukan isu lokal semata-mata sebaliknya adalah isu global yang turut didepani negara lain seperti Amerika Syarikat, United Kingdom dan negara Eropah.

“Sekiranya pencarum mahu keluarkan simpanan mereka atas alasan itu, kita juga khuatir cabaran yang akan kita hadapi pada masa akan datang. Mungkin keadaan ekonomi ketika itu lebih mencabar dan bagaimana pencarum nak ‘survive’ pada waktu itu dengan tabungan (persaraan) yang sangat sedikit,’’ tambah Mohamad Fazli.

Baru-baru ini Pertubuhan Aktivis Rakyat Malaysia (Prorakyat) menggesa kerajaan menimbang pengeluaran caruman KWSP antara RM10,000 dan RM30,000 secara sekali gus, yang mana menurut Presidennya Khairul Anuar Othman, bertujuan mengelak rakyat terputus perbelanjaan tunai.

Ini kerana katanya masih ada pencarum terkesan oleh tempias COVID-19 termasuk belum memperoleh pekerjaan baharu selepas diberhentikan ketika penularan pandemik itu memuncak, sedangkan mereka mempunyai komitmen kewangan yang tinggi seperti tunggakan bayaran balik pinjaman.

Kementerian Kewangan sebelum ini dilaporkan berkata pengeluaran khas, khususnya daripada Akaun 1 KWSP, memberi kesan jangka panjang iaitu pengurangan jumlah simpanan persaraan yang agak ketara bagi mereka yang berkenaan.

Menurut kementerian itu lagi, tiga pengeluaran khas yang dibenarkan oleh kerajaan sebelum ini memanfaatkan 7.34 juta ahli dengan jumlah keseluruhan yang dikeluarkan sebanyak RM101 bilion.

Pengeluaran khas itu juga katanya menyebabkan penurunan ketara dalam peratusan ahli yang mencapai Simpanan Asas (RM240,000 pada usia 55 tahun) daripada 36 peratus pada 2020 kepada 30 peratus pada akhir 2021.

Keadaan itu secara langsung menunjukkan 70 peratus atau lebih dua pertiga daripada ahli berumur 55 tahun dan ke bawah, berada dalam situasi serius apabila jumlah dana mereka tidak cukup untuk bersara melebihi paras kemiskinan.

“KWSP menganggarkan ahli perlu bekerja antara empat  dan enam tahun tambahan untuk membina semula simpanan yang dikeluarkan semasa pandemik,” kementerian itu dipetik berkata.

Mengulas lanjut, Mohamad Fazli berkata bersandarkan kenyataan itu, pencarum berkemungkinan besar tidak mempunyai simpanan yang cukup untuk menikmati hari-hari tua sekiranya mereka sekali lagi dibenar mengeluarkan caruman KWSP.

“Pencarum harus berbalik kepada tujuan asal mengapa mereka mencarum di KWSP.  Seperti yang kita tahu, KWSP merupakan tabung simpanan persaraan, tetapi jika selepas persaraan, pencarum tidak cukup wang simpanan, ia pastinya akan wujud masalah di sini, jadi bagaimana mereka mahu mengharapkan KWSP membantu mereka,” ujarnya.

Mohamad Fazli juga berpandangan ada pelbagai pendekatan tidak bersandarkan bantuan tunai boleh diambil oleh kerajaan termasuk bekerjasama dengan syarikat berkaitan kerajaan (GLC) serta syarikat pelaburan berkaitan kerajaan  (GLIC) menerusi penawaran pekerjaan kepada yang terjejas.

“Pendedahan dalam bidang kemahiran dan teknikal serta berkaitan ‘reskilling’ dan ‘upskilling’ akan  meningkatkan kebolehpasaran mereka seiring dengan trend industri semasa.

“Mereka yang minat berniaga, atau perniagaan terjejas akibat COVID-19, mungkin boleh diberi bantuan oleh agensi berkaitan dari segi latihan dan peralatan selain modal,” katanya.

Pandangan senada turut disuarakan Ketua Jabatan Kewangan, Fakulti Perniagaan dan Ekonomi Universiti Malaya, Prof Madya Dr Nurul Shahnaz Ahmad Mahdzan yang melihat ekonomi gig serta perusahaan kecil dan sederhana sebagai pendekatan tepat untuk menjana ekonomi rakyat.

Syor beliau, menerusi pendekatan itu, kerajaan memberikan insentif kepada syarikat yang bersedia menggaji mereka yang masih menganggur selepas diberhentikan kerja.

“Perkara ini pernah dilaksanakan kerajaan terdahulu tetapi mereka (syarikat) diberikan insentif tunai… bagi saya, tidak perlu insentif tunaipun, mungkin kerajaan boleh memberi insentif menerusi pemotongan cukai kepada syarikat terbabit sekiranya mereka membuka peluang pekerjaan kepada mereka yang tidak mempunyai pekerjaan,” sarannya.

Pada masa sama beliau tidak menyangkal ada antara rakyat yang benar-benar kesempitan dan memerlukan aliran tunai segera demi kelangsungan hidup, khususnya bagi mendapatkan barangan keperluan asas termasuk menjelaskan bil utiliti.

Bagi menangani isu itu, beliau berpendapat pusat zakat boleh memainkan peranan  dengan memperluas pemberian bantuan kepada bukan asnaf yang kehilangan punca pendapatan.

Yakin kaedah itu dapat membantu mereka yang terdesak perlukan aliran tunai, Nurul Shahnaz berkata, langkah tersebut juga boleh mengalihkan perhatian rakyat daripada KWSP yang seakan sudah menjadi “tabung buluh” mereka.

“Mungkin juga bantuan boleh dibuka kepada bukan Islam yang memerlukan, misalnya memberikan bantuan modal untuk mereka memulakan perniagaan,” kata beliau.

Bagi menangani masalah bebanan bayaran balik pinjaman yang semakin meningkat berikutan kenaikan kadar faedah, beliau mengesyorkan pihak perbankan memainkan peranannya membantu kerajaan mengurangkan tanggungan rakyat.

“Dulu pernah diberikan moratorium. Kali ini mungkin boleh diberikan pelepasan khas kepada mereka yang benar-benar dalam situasi sukar termasuk belum mempunyai pekerjaan.

“Ini boleh diteliti dari segi semak semula kadar faedah yang dikenakan ke atas pinjaman atau diselaraskan, diturunkan (kadar faedah semasa). Pihak bank boleh fikirkan mana-mana cara yang terbaik,” katanya. – BERNAMA


Butik RR Flagship Store untuk semua – Rizman Ruzaini

KUALA LUMPUR: Jenama pereka fesyen popular, Rizman Ruzaini (RR) terus melebarkan sayap perniagaan dengan memastikan setiap golongan mampu menikmati rekaan eksklusif mereka.

Demi memberikan kepuasan maksimum kepada peminat RR, Rizman mengumumkan segmen baharu perniagaan, Butik RR Flagship Store bertempat di Four Seasons Place, Kuala Lumpur.

Butik RR Flagship Store itu diilhamkan daripada konsep produk dalam talian dan direalisasikan kepada sebuah perniagaan secara fizikal, di mana pelanggan boleh melihat dan menyentuh sendiri kualiti produk sebelum membeli.

Jelas Rizman, meskipun mengakui perniagaan secara dalam talian lebih efisien, namun beliau optimis bahawa Butik RR FlagShip Store itu mampu memberi kepuasan maksimum kepada pelanggan ketika membeli-belah.

“Jika dahulu RR hanya ditawarkan dalam talian, tetapi dengan pembukaan butik RR FlagShip Store pelanggan akan dapat pengalaman berbeza. Kali ini mereka boleh melihat atau merasai sendiri kualiti produk kami sebelum membeli.

“Kita tahu ada yang selesa berurusan dalam talian, tetapi tidak boleh meminggirkan pelanggan yang mahu menikmati suasana membeli-belah di butik. Jadi di Butik RR FlagShip Store kita akan sediakan barangan yang sama cuma dengan pendekatan jualan yang berbeza.

“Di sini pelanggan boleh mencuba dahulu sebelum buat keputusan, dengan keluasan 2,300 kaki persegi butik ini cukup selesa untuk dikunjungi.

“Paling penting lokasi Butik RR FlagShip Store juga cukup sinonim dengan rakyat Malaysia, bersebelahan KLCC sahaja, jadi saya yakin lokasi ini sangat strategik dalam mengambil kira kemudahan untuk akses,” kata Rizman kepada media.

Rizman berkata, menjadi impiannya untuk melihat jenama RR dimiliki semua golongan dan sesiapa sahaja mampu mengayakan RR, secara tidak langsung dapat memasarkan produk secara besar-besaran.

Katanya, jenama asal Rizman Ruzaini hanya memberi fokus kepada pakaian yang lebih eksklusif antaranya pakaian pengantin dan kepada golongan yang lebih teliti dengan fabrik dan rekaan.

“Sebab itu dalam perniagaan perlu ada strategi dan dalam Rizman Ruzaini sendiri kami membahagikan produk kami untuk memenuhi keperluan pelanggan.

“Pengkhususan dua jenama akan nampak lebih jelas dan teratur apabila Rizman Ruzaini akan terus diterajui pereka Rizman Nordin dan Ruzaini Jamil berada pada taraf lebih ekslusif manakala RR akan dikelola Yana Baharudin akan tersedia untuk pasaran semasa,” katanya.

Yakin dengan kemampuan Pengarah Kreatif segmen perniagaan RR, Yana, Rizman berkata, pemilihan ikon fesyen itu dalam membantu perniagaan mereka adalah tepat pada waktunya.

“Perkembangan perniagaan kami terlalu cepat, jadi untuk memastikan kami tidak ketinggalan, Yana dilihat sebagai individu yang tepat dalam membuat keputusan untuk jenama RR.

“Bagi saya dan Ruzaini pula kami akan memberi fokus kepada rekaan produk RR selain segmen berbeza dalam perniagaan kami.

“Kita tahu semua produk RR termasuk pakaian, tudung dan aksesori terkenal melalui kualiti dan harga mampu milik. Jadi kami tidak mahu campur adukkan segmen perniagaan sedia ada, tentunya pelantikan Yana akan memberi sumbangan yang besar kepada perniagaan ini,” jelasnya.

Ini berikutan katanya, melihat potensi perniagaan ini untuk terus berkembang sekali gus bersaing dengan jenama fesyen antarabangsa, Rizman berkata pembaharuan demi pembaharuan dilakukan demi memastikan empayar perniagaan ini kekal relevan.

Tidak menyangka jenama RR kini menjadi fenomena dunia fesyen negara, tambah Rizman walaupun produk di bawah jenama ini hampir semuanya berada dalam kategori ‘ready to wear’ (RTW) namun pihaknya tidak pernah berkompromi soal kualiti yang menjadi nadi utama perniagaan Rizman Ruzaini sejak dahulu lagi.

Hampir 18 tahun mengemudi industri fesyen di negara ini, ternyata jenama Rizman Ruzaini tidak lagi asing dalam kalangan penggemar fesyen. Malah sehingga kini,  bukan sahaja pakaian tetapi juga perniagaan yang dipelopori dua insan berbakat Rizman dan Ruzaini ini juga semakin lengkap dengan produk penampilan lain  termasuk aksesori dan haruman.

Sempena pembukaan Butik RR FlagShip Store, RR kini juga turut menawarkan potongan harga besar-besaran dalam menghargai pelanggan setia mereka.

Sementara itu, Rizman turut mengumumkan pelancaran koleksi RR RTW Musim Luruh/Sejuk 2022 dengan membaws inspirasi wanita suka mengembara.

Katanya, koleksi kali ini juga turut memberi perhatian kepada rekaan ringkas dan selain penggunaan warna hitam dan putih sebagai warna asas.

“Menggunakan bentuk silhouette yang ringkas yang berkonsepkan ‘clean cut looks’ rekaan RR untuk koleksi ini juga menggunakan fabrik moden untuk menjadikannya lebih menyerlah.

“Lebih istimewa koleksi kali ini juga turut memperkenalkan bag material tweed. Hadir dalam tiga warna utama, hitam, kelabu dan pink setiap bag ini juga turut didatangkan dengan tiga skarf yang akan menjadi pelengkap kepada penampilan si pemakai,” katanya.

Author

Tun Puteh Wanti

View all posts

View all posts


Pelanggan tak bawa wang tunai, nasib baik ‘cashier’ A&W ini baik hati

CYBERJAYA: Kemuliaan hati seorang juruwang daripada restoran A&W Hentian Rehat Ayer Keroh, Melaka menyentuh hati ramai netizen apabila kisahnya membantu pelanggan dalam kesulitan dikongsikan di media sosial pada Ahad lalu.

Pelanggan tersebut, Fadzil Aziz berkongsikan detik kesulitan itu melalui Facebooknya iaitu ketika dia sedang beratur menunggu giliran dalam barisan yang panjang untuk memesan makanan dan tidak mempunyai wang tunai bersamanya.

Apabila Fadzil menyedari dia tidak mempunyai wang tunai, dia cuba menghubungi isteri dan anak perempuannya yang berada di surau untuk membantunya, namun panggilan telefonnya itu tidak berjawab.

“Bila tiba giliran saya, saya bertanya kepada ‘cashier’ sama ada menerima pembayaran melalui kad debit. Malangnya tidak. Saya beritahu ‘cashier’ bahawa saya langsung tiada wang tunai di tangan.

“Untuk hubungi isteri atau anak-anak ketika itu tidak begitu sesuai kerana orang yang beratur agak ramai,” katanya dalam perkongsian Facebooknya.

Juruwang bernama Firdaus Fitri itu kemudiannya menawarkan untuk membelanja Fadzil jika dia mahu membuat pesanan untuk hidangan seorang, namun Fadzil menjelaskan dia mahu membuat pesanan untuk hidangan sembilan orang.

Juruwang itu menasihatkan Fadzil untuk membuat pesanan terlebih dahulu dan membuat bayaran selepas dia mengeluarkan wang daripada mesin ATM berdekatan.

Disebabkan jarak untuk ke mesin ATM itu yang terletak di stesen minyak Petronas yang agak jauh untuk berjalan kaki, juruwang itu menawarkan Fadzil untuk menggunakan motosikalnya selepas dia membuat pesanan.

“Selesai membuat pesanan, saya terus menuju ke pintu keluar untuk ke arah belakang restoran. Masa itu saya bertemu dengan isteri dan anak-anak bersama ibu saya. Lega. Saya lalu meminta sedikit wang tunai dan terus membuat pembayaran.

“Saya minta izin Firdaus Fitri untuk merakam foto beliau. Anak muda ini berjiwa besar, berhati mulia, baik hati dan yang penting dia ada skil pengurusan yang baik dalam menyelesaikan masalah.

“Kalau dilatih anak muda ini dia mampu menjadi seorang pengurus yang baik. Tahniah A&W Hentian Rehat Ayer Keroh kerana memiliki seorang kakitangan yang berkualiti,” ujarnya gembira.

Perkongsian Fadzil itu menyentuh hati warga maya yang tidak putus memuji sikap baik hati dan bertimbang rasa juruwang itu, sambil mendoakan kebaikan ke atasnya.

“Masha ALLAH, ayat mula-mula itu yang dia nak belanja, memang hebat didikan emak bapa dia, berhati mulia dan pemurah, semoga dia diberkati dan dimurahkan rezeki yang melimpah ruah dan di permudahan segala urusannya. Amin,” tulis pengguna Facebook, Iddah Idris.

“Semoga Allah mempermudahkan segala urusan dunia akhirat adik ini, amin, amin, amin,” tulis tulis pengguna Facebook, Fazilah Annie Osman pula.

Pengguna Facebook, Kamaruzaman Abdul Rahman juga mendoakan semoga juruwang itu diberikan rahmat Allah yang besar.

Author

Faridah Amiratul

View all posts

View all posts


Ditegur jual mahal, peniaga yang berang maut dipukul pelanggan

TAIPING: Berang akibat ditegur kerana menjual cempedak goreng pada harga mahal, seorang peniaga maut dalam pergaduhan dengan pelanggan di gerai miliknya berhampiran kedai serbaneka di Assam Kumbang, di sini, Selasa lalu.

Ketua Polis Daerah Taiping, Asisten Komisioner Razlam Ab Hamid, berkata berikutan itu, pihaknya menahan seorang lelaki tempatan berusia 40-an bagi membantu siasatan.

Terdahulu, katanya, pihaknya menerima laporan berhubung pergaduhan itu pada jam 4.15 petang.

“Difahamkan, kejadian berpunca daripada mangsa berusia 50-an yang juga peniaga cempedak dan pisang goreng yang menengking pelanggannya kerana menegurnya menjual terlalu mahal.

“Susulan tindakannya itu, berlaku pergaduhan membabitkan mangsa dan pelanggannya sehingga menyebabkan dia maut dipukul di lokasi kejadian.

“Turut dirampas, sebuah topi keledar dan tiga batang kayu yang telah patah,” katanya dihubungi.

Razlam berkata, suspek didapati positif dadah morfin dan ditahan reman tujuh hari bermula hari ini hingga 19 September.

Katanya, pada jam 9.45 pagi Rabu lalu, Jabatan Forensik Hospital Raja Permaisuri Bainun, Ipoh, mengesahkan mangsa maut akibat sakit jantung dan kecederaan tisu lembut pada badan.

“Siasatan lanjut masih dilakukan dengan kes disiasat mengikut Seksyen 302 Kanun Keseksaan,” katanya.

Terdahulu, tular mengenai pergaduhan itu di aplikasi TikTok ‘Azam Aziz’ yang mengatakan mangsa maut selepas pergaduhan dengan pelanggan yang dikatakan membelek pisang gorengnya dengan tangan.

Bagaimanapun pihak polis menafikan perkara itu dan menyatakan pergaduhan dipercayai berpunca akibat mangsa memarahi pelanggan yang menegurnya kerana menjual cempedak goreng pada harga mahal. – Berita Harian

Author

Media Variasi

View all posts

View all posts


Qatar pentas piala dunia terakhir saya – Messi

BUENOS AIRES: Piala Dunia FIFA tahun ini di Qatar mungkin menjadi aksi terakhir kapten Argentina, Lionel Messi di pentas perlawanan bola sepak.

Penyerang Paris Saint-Germain berusia 35 tahun itu akan membuat penampilan kelimanya di Piala Dunia apabila kejohanan bermula pada 20 November ini.

“Terdapat beberapa kebimbangan dan cabaran pada masa yang sama. Ia adalah yang terakhir,” lapor Xinhua memetik Messi yang memberitahu perkhidmatan penstriman Amerika Latin Star Plus.

Argentina merupakan antara pasukan pilihan untuk menjulang trofi bola sepak antarabangsa yang paling diidamkan pada 18 Dis, setelah mengharungi 32 perlawanan dengan rekod tanpa kalah. Rentetan itu bermula pada Julai 2019 dan termasuk kejayaan Copa America tahun lalu – kejayaan utama sulung pasukan Argentina (Albiceleste) sejak 1993.

Di sebalik pencapaian yang mengagumkan, Messi menegaskan bahawa kejayaan baru-baru ini tidak akan dikira di pentas terbesar bola sepak.

“Dalam Piala Dunia, apa sahaja boleh berlaku,” kata Messi, yang muncul penjaring terbanyak sepanjang zaman Argentina dengan 90 gol dalam 164 perlawanan.

“Semua perlawanan adalah sangat sukar. Pasukan kegemaran tidak selalunya menang. Saya tidak tahu sama ada kami adalah pilihan, tetapi Argentina sentiasa menjadi calon kerana sejarah kami. Apatah lagi sekarang kerana prestasi kami telah kembali, tetapi kami bukan pilihan. Ada pasukan lain yang lebih baik di hadapan kami.”

Messi berkata beliau selesa dengan statusnya sebagai kapten dan pemain contoh dalam skuad Argentina sekarang.

Bintang itu menyifatkan kejuaraan Copa America tahun lalu sebagai penantian yang panjang selepas tewas kepada Jerman di perlawanan akhir Piala Dunia 2014 dan kekalahan berturut-turut kepada Chile pada perlawanan akhir Copa America 2015 dan 2016.

“Ia sangat sukar tetapi pada 2019 saya bersama satu kumpulan baharu dengan ramai pemain muda beraksi dan kemudian kami memenangi Copa America,” katanya.

“Itu banyak membantu kami. Sukar untuk saya jelaskan. Ia satu matlamat yang saya perlukan untuk menamatkan segala-galanya. Ia sangat penting bagi saya untuk menang sesuatu bersama pasukan kebangsaan.”

Pemenang Piala Dunia 1978 dan 1986 itu akan memulakan kempen menentang Arab Saudi pada 22 Nov sebelum berdepan Mexico dan Poland dalam Kumpulan C. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PM Anwar umum peruntukan RM1 bilion naik taraf prasarana sempadan Sarawak, Sabah

KUCHING: Kementerian Kewangan telah memberikan kelulusan awal berjumlah RM1 bilion untuk memulakan kerja-kerja menaik taraf prasarana dan keupayaan kompleks Kastam, Imigresen, Kuarantin dan Keselamatan (CIQS) di sempadan Sarawak dan Sabah.

Perdana Menteri yang juga Menteri Kewangan, Datuk Seri Anwar Ibrahim berkata, kelulusan tersebut dibuat susulan perbincangan beliau dengan Presiden Indonesia, Joko Widodo baru-baru ini berhubung perpindahan ibu kota negara itu ke Nusantara, Kalimantan, yang berkongsi sempadan dengan kedua-dua wilayah Malaysia itu.

“Kita telah putuskan untuk memberi peruntukan tambahan bagi penyediaan CIQS sempadan dari segi keselamatan dan meningkatkan keupayaan CIQS dan prasarana asas seperti jalan raya kerana kita tidak mahu dilihat seperti terlalu daif,” kata beliau.

Bercakap pada sidang media selepas mempengerusikan MesyuaratMajlis Tindakan Pelaksanaan Perjanjian Malaysia 1963 (MA63) di sini hari ini, beliau berkata, perkara itu turut dibincangkan dalam mesyuarat berkenaan.

Mesyuarat itu turut dihadiri Timbalan Perdana Menteri, Datuk Seri Fadillah Yusof; Premier Sarawak, Tan Sri Abang Johari Tun Openg; Ketua Menteri Sabah, Datuk Seri Hajiji Noor dan beberapa menteri Kabinet Persekutuan dan negeri.

Dalam mesyuarat itu, Anwar berkata, kerajaan Persekutuan bersetuju untuk menaikkan pemberian khas mengikut Perkara 112D Perlembagaan Persekutuan kepada Sarawak kepada RM300 juta.

Perdana Menteri berkata, jumlah itu adalah pembayaran peringkat awal sebelum satu formula khusus diumumkan oleh Kerajaan Persekutuan dan Sarawak.

Beliau berkata, prinsip pemberian itu diputuskan oleh pemimpin terdahulu yang melihat kedudukan Sabah dan Sarawak semasa pembentukan Malaysia yang dilihat lebih mundur ketika itu.

“Sebelum ini, Sarawak hanya diberi RM16 juta… tentunya saya selaku Menteri Kewangan berpendapat ini satu jumlah yang tidak munasabah.

“(Tetapi) untuk beri terlalu tinggi pun tidak mampu kerana dalam 112D menyebut pembayaran itu tertakluk kepada keupayaan kewangan Kerajaan Persekutuan,” kata beliau.

Anwar turut mengumumkan pelantikan Setiausaha Kewangan Sarawak, Datuk Seri Dr Wan Lizozman Wan Omar sebagai Ahli Lembaga Pengarah Lembaga Hasil Dalam Negeri (LHDN) berkuat kuasa hari ini.

“Permohonan ini telah diminta (oleh kerajaan Sarawak) sudah lama dan saya berpendapat ini tiada masalah.

“Yang penting syaratnya (untuk lantikan ini ialah) mereka mesti profesional dan mempunyai pengalaman dan tentunya (Wan Lizozman) punyai kelayakan dan ini boleh membantu LHDN,” kata beliau.

Perdana Menteri turut mengumumkan pengecualian cukai bagi pemberian bonus kepada semua pegawai perkhidmatan awam di semua negeri.

Anwar turut mengumumkan pelantikan Setiausaha Kewangan Sarawak Datuk Seri Dr Wan Lizozman Wan Omar sebagai Ahli Lembaga Pengarah Lembaga Hasil Dalam Negeri (LHDN) berkuat kuasa hari ini.

“Sekarang ini bonus diberikan kerajaan negeri tertakluk kepada cukai, tetapi atas permintaan Abang Johari dan saya rasa ia munasabah, bonus akan dikecualikan dari cukai dan ini terpakai untuk semua pegawai perkhidmatan awam di semua negeri,” kata beliau. – BERNAMA


Kerajaan negeri disaran rancang persediaan hadapi banjir lebih baik – Zahid

KUALA LUMPUR: Timbalan Perdana Menteri, Datuk Seri Dr Ahmad Zahid Hamidi menyeru kerajaan negeri merancang dengan lebih baik persediaan menghadapi banjir besar serta mengambil langkah pencegahan bagi memastikan kerosakan alam sekitar tidak memburukkan lagi keadaan sedia ada.

Beliau berkata, selain faktor semula jadi dan geografi, faktor manusia juga boleh menjadi penyebab berlakunya banjir besar sehinggakan terdapat kawasan yang tidak pernah dilanda banjir besar, kini turut ditimpa bencana itu.

Menurutnya kerakusan pembalakan haram dan penerokaan hutan secara tidak terkawal mengakibatkan ekosistem terjejas teruk manakala kawasan tadahan hujan hilang fungsi.

“Penguatkuasaan atau pembanterasan penerokaan hutan secara haram, penerokaan hutan tanpa peduli pemeliharaan alam sekitar perlulah dihentikan,” katanya dalam hantaran di Facebook rasminya hari ini.

Zahid berkata, sistem saliran dan perparitan juga perlu diselenggarakan lebih baik termasuk aspek pendalaman supaya tidak berlaku takungan air dan tersumbat sekali gus menyebabkan banjir kilat mahupun banjir besar di desa atau perumahan di kota.

“Budaya menyelenggarakan seumpama ini sepatutnya menjadi amalan budaya kerja harian dan bukannya apabila berlaku banjir barulah diberikan perhatian,” katanya.

Zahid berkata, walaupun Agensi Pengurusan Bencana Negara (NADMA) sentiasa bersedia dan mendapat peruntukan tambahan RM400 juta bagi kesiapsiagaan banjir hujung tahun ini, namun keprihatinan pemimpin turut dituntut dalam menghadapi bencana itu.

“Maka mana-mana pihak perlu lebih bersedia menghadapinya. Bercuti ke luar negara misalnya bukanlah keputusan terbaik ketika rakyat yang memilihnya dahulu ditimpa musibah,” katanya.

Selain itu, beliau menyeru pertubuhan bukan kerajaan, mangsa banjir dan ahli akademik untuk memberi  maklum balas bagi membantu kerajaan membuat penyelesaian terbaik dalam menangani isu banjir dengan lebih baik dan berkesan.

Katanya apabila berlakunya banjir besar, ia akan mengakibatkan kehilangan nyawa, kerosakan hasil tanaman dan ternakan, kerosakan harta benda dan memusnahkan kemudahan infrastruktur yang ada.

“Mangsa banjir kehilangan rasa kebahagiaan, mengalami trauma, kenderaan rosak dan perlu dibaiki dan menyebabkan pendapatan terjejas malah hilang. Ini menyebabkan indeks kebahagiaan hidup merudum dan kesejahteraan hidup terjejas,” katanya.

Menurutnya pada 2021, Jabatan Perangkaan Malaysia menganggarkan jumlah kerugian akibat banjir di seluruh negara bernilai RM6.1 bilion yang meliputi kerosakan tempat kediaman, kenderaan, premis perniagaan dan infrastruktur.

Ini katanya tidak termasuk perbelanjaan besar dilakukan untuk bantuan pengurusan banjir besar, membaiki infrastruktur yang rosak teruk, menyediakan tempat perpindahan banjir dan pelbagai lagi perbelanjaan bagi memastikan rakyat dilindungi lebih baik. – BERNAMA


PM Anwar ucap tahniah sempena Hari Keputeraan Sultan Selangor

KUALA LUMPUR: Perdana Menteri, Datuk Seri Anwar Ibrahim merafak sembah ucapan tahniah sempena ulang tahun Hari Keputeraan ke-77 Sultan Selangor Sultan Sharafuddin Idris Shah.

“Patik mendoakan ke hadrat Allah Subhanahu Wa Ta’ala semoga Tuanku Sultan dan Tengku Permaisuri serta seluruh Kerabat Diraja sentiasa dilimpahi rahmat dan hidayah-Nya serta berada dalam keadaan sihat, sejahtera dan penuh kedaulatan.

“Semoga Duli Tuanku kekal qarar (tenang) memerintah rakyat Selangor Darul Ehsan dengan adil dan saksama,” katanya menerusi hantaran dimuat naik dalam Facebook rasminya, hari ini.

Anwar berkata beliau serta rakyat akan terus memberikan ketaatan dan kesetiaan yang tidak berbelah bahagi kepada baginda.

“Dirgahayu Tuanku,” katanya.

Sempena Hari Keputeraan Sultan Selangor, baginda turut berkenan mengurniakan darjah kebesaran dan pingat kepada 104 penerima hari ini. – BERNAMA


Cabutan BSN: Warga emas menangi kereta BMW RM250,000

KUALA LUMPUR: Seorang wanita warga emas memenangi kereta BMW bernilai RM250,000 menerusi Cabutan Bulanan Bank Simpanan Nasional Sijil Simpanan Premium (BSN SSP) 2022.

Zaharah Miro Shamsudin, 76, merupakan seorang daripada keseluruhan empat pemenang untuk cabutan bulanan bagi Februari, April, Jun dan Ogos teruja apabila diumumkan pemenang.

Wanita yang mempunyai lima anak, 12 cucu dan dua cicit itu membawa pulang sebuah kereta BMW 320-i M Sport Runout Edition berharga RM250,000.

Dia menyimpan secara konsisten dalam Sijil Simpanan Premium (BSN SSP).

Dalam pada itu, Ketua Eksekutif BSN, Jay Khairil Jeremy Abdullah berkata, BSN SSP sudah memiliki kira-kira 4.5 juta penyimpan dengan nilai simpanan sebanyak RM4.8 bilion sehingga September lalu.

“RM26 juta hadiah telah dimenangi, 80 juta usahawan telah dilahirkan.

“Tempoh kempen adalah antara 1 Januari hingga 31 Disember ini.

“Selain Zaharah, turut memenangi hadiah sama adalah seorang penyelia kilang dari Kedah, Amir Hashim, 56; pesara dari Selangor, Saiful Azhar Mohd. Said, 63; dan pesara guru dari Sarawak, Kueh Siaw Eng, 59,” katanya.

Pelanggan sedia ada yang ingin menambah simpanan BSN SSP, boleh berbuat demikian menerusi kaunter Cawangan BSN, Mesin Teler Automatik (ATM), Mesin Deposit Tunai (CDM), perbankan internet myBSN atau saluran Ejen Bank BSN (EB BSN).

Bagi pelanggan baharu pula, pembelian BSN SSP boleh dibuat melalui kaunter Cawangan BSN di seluruh negara.

Senarai pemenang boleh disemak melalui laman sesawang BSN: www.bsn.com.my atau laman Facebook BSN @ BSN Malaysia.

Author

Tun Puteh Wanti

View all posts

View all posts


Demi KPI sanggup langgar integriti, etika

KUALA LUMPUR: Sikap berlumba-lumba mengejar penilaian petunjuk prestasi utama (KPI) yang berlaku dalam sesebuah organisasi boleh menyumbang kepada masalah integriti dan tidak beretika.

Sewajarnya KPI menjadi kayu pengukur seseorang kakitangan untuk dinilai kredibilitinya, kemajuan, pencapaian, keberhasilan kerja tetapi sebaliknya berlaku apabila ada yang sanggup terima rasuah, buat kerja ikut arahan yang dianggap ‘wahyu’ demi memuaskan hati pegawai atasan.

Kita sering dengar golongan yang kejar KPI ini dalam badan penguatkuasaan dan perundangan, bagaimanapun budaya tidak sihat ini juga semakin menjadi-jadi di institusi pengajian tinggi (IPT).

Pensyarah Kanan Universiti Teknologi MARA (UiTM) Melaka, Norazlinda Mohammad berkata, kebelakangan ini, berlaku pengabaian etika dan integriti dalam kalangan ahli akademik akibat desakan pengaruh pengurusan tertinggi iaitu Kementerian Pengajian Tinggi (KPT), pendidikan perniagaan dan fenomena berlumba-lumba mengejar ranking universiti.

Setiap tahun, ahli akademik dituntut untuk mengejar KPI dan pensyarah akan saling bersaing menulis dan membuat penyelidikan bagi memastikan hasil penulisan mereka disiarkan, diterbitkan di jurnal-jurnal bertaraf Scopus, Web of Science, ERA dan sebagainya.

Bagaimanapun, katanya, KPT perlu sedar dan peka akan permasalahan mengejar KPI dan ranking universiti kerana ia secara tidak langsung mewujudkan budaya kerja yang tidak sihat serta menjejaskan integriti.

Realitinya, katanya, isu penyelewangan kerja atau masalah integriti tidak boleh dipandang enteng atau sebelah mata sahaja kerana ia menyumbang kepada kesan profesionalisme, keberkatan pendapatan pensyarah, imej jabatan, fakulti pengajian, IPT, kewibawaan pembangunan akademik, kesarjanaan, pembangunan masyarakat, industri dan negara.

“Segelintir pensyarah yang berjiwa besar menganggap ia menjadi pemangkin semangat dan komited kepada usaha untuk mencapai KPI.

“Ada sebahagiannya yang mungkin rasa terbeban dan tertekan dengan gesaan mengejar KPI secara paksa.

“Ini membuatkan sehingga ada yang mendedahkan diri dengan masalah integriti, penyelewengan kerja, ketirisan dengan memalsukan data atau plagiat penulisan, penerbitan jurnal bagi memenuhi tuntutan KPI secara jalan pintas,” katanya menerusi pandangan yang dikongsinya di media.

Akibat daripada tuntutan yang sukar dipenuhi, dakwanya wujud kelompok ahli akademik yang bercita-cita tinggi dan tidak rasional hingga mengenepikan prinsip atau dasar Integriti, Etika dan Profesionalisme.

“Contohnya, seorang pensyarah biasa ingin mendapatkan kenaikan Profesor Madya atau Profesor dengan kaedah yang mencurigakan.

“Ia mempengaruh profesionalisme seseorang pensyarah dan dikhuatiri akan melahirkan pensyarah yang kurang berkompetensi, menjejaskan kewibawaan dan imej profesi individu,” katanya.

Beliau turut tidak menafikan, adakalanya perlaksanaan KPI yang tidak realistik menyebabkan wujudnya permasalahan sebegitu.

“Justeru, permasalahan ini perlu diambil berat kerana ia melambangkan budaya kerja.

“Apa yang menyedihkan, terdapat kajian atau penyelidikan yang agak tersasar kerana pensyarah menghasilkan tajuk kajian atau penulisan bukan untuk merangsang minda pembaca atau mendidik masyarakat tetapi lebih kepada mengejar KPI iaitu fokus untuk diterbitkan di jurnal-jurnal berindeks tanpa memikirkan kualiti kandungan,” katanya.

Oleh itu, katanya, perlaksanaan KPI perlu rasional selari dengan kejujuran, integriti dan semula jadi bukan dengan kaedah paksaan atau jalan songsang.

“Budaya kerja yang baik, sihat berlandaskan kepada kemajuan prestasi seharusnya ditekankan, diamalkan oleh ketua jabatan fakulti dan warga akademik kerana ia akan melestarikan kualiti pencapaian yang tulen dan kecemerlangan sesebuah organisasi selaras dengan budaya bersih, cekap dan amanah.

“Jangan hanya kerana mengejar KPI, ahli akademik bertindak semberono dan bertindak membuta tuli tanpa memikirkan kaedah dan kualiti kerja yang dihasilkan,” katanya.

Perlu diingat, katanya, lahirnya seorang cendekiawan, pemimpin gemilang, terbilang dan berwawasan dari kancah atau gedung ilmu yang mementingkan kualiti, integriti, kesungguhan berdaya saing dengan sihat dan cemerlang bukan hanya kerana mengejar KPI.

Namun katanya, individu seperti di atas mengutamakan tunjang kerohanian, spiritual mental, rasional dan jasmaninya di dalam merencana kehidupan.

Secara harfiahnya, ahli akademik perlu sedar dan peka jika mendapati diri berprestasi rendah dan tidak menunjukkan kemajuan perlu segera bangkit dan bergerak secara berkumpulan.

“Mengejar KPI tidak salah bahkan dituntut oleh setiap pensyarah yang berkhidmat sejak awal semester bermula, tetapi perlu dilakukan dengan bijaksana, terancang dengan perancangan yang mampan dengan berada di dalam kumpulan atau bergerak secara berpasukan.

“Ahli akademik atau pendidik perlu bersikap waras, rasional dengan mempamerkan sikap integriti dan jujur di dalam apa sahaja yang dilakukan tidak kira dalam pengajaran & pembelajaran (P&P) dan mengejar KPI.

“Sudah pasti, pensyarah tidak mahu dilabelkan sebagai seekor ketam yang mengajar anaknya berjalan senget dan pincang,” katanya.

Author

Fhatihah Zakinan

View all posts

View all posts


PRU15: Strategi kempen dalam talian, media sosial ‘berbisa’ – Penganalisis

KUALA LUMPUR: Calon dan parti politik yang bertanding pada Pilihan Raya Umum ke-15 (PRU15) perlu memantapkan strategi kempen secara dalam talian kerana ia bersifat masa nyata, cepat dan mudah sampai kepada golongan sasar.

Sebagai contoh, dek kerana pandemik COVID-19 ketika Pilihan Raya Negeri Melaka diadakan pada November tahun lepas, semua parti dan calon terpaksa memafaatkan kaedah itu bagi memperkenalkan calon dan berkempen secara agresif kerana kempen bersemuka, berkumpulan, ceramah umum tidak dibenarkan sama sekali.

Tindakan tegas kerajaan semasa Perintah Kawalan Pergerakan (PKP) dengan diterajui Kementerian Kesihatan itu bertujuan menjaga kesihatan rakyat selain mengawal pandemik yang ketika itu merekodkan kes yang agak tinggi dengan ribuan nyawa  terkorban akibat wabak berkenaan.

Felo Kanan Majlis Profesor Negara, Datuk Dr Jeniri Amir berkata, pemimpin politik perlu mengakui hakikat bahawa dalam konteks demokrasi digital, media baharu merupakan alat penting yang digunakan untuk memenangani hati dan mencorak persepsi pengundi.

“Media sosial mula digunakan sebagai instrumen PRU sejak 2013 tetapi tidak secara meluas… namun menyedari sifatnya yang lebih murah dan mudah, maka calon dan parti politik menggunakannya dengan aktif untuk menyampaikan wadah, ideologi, manifesto dan wacana politik masa kini.

“Malah, sesiapa sahaja calon boleh mengetengahkan diri dan apa yang mereka boleh tawarkan kepada pengundi dengan hanya memperkasakan media sosial. Ini kerana secara umumnya kebanyakan orang akan membawa telefon pintar ke mana-mana sahaja, dan boleh terus memperoleh maklumat,” katanya kepada Bernama.

Apa lagi dengan kehadiran pengundi 18 tahun pada PRU kali ini yang cenderung menggunakan media baharu, Dr Jeniri berkata parti politik perlu mengambil kesempatan untuk memantapkan pasukan media sosial masing-masing.

Katanya, ia termasuk menyediakan bahan kempen yang berbentuk infografik yang mudah difahami, visual dengan audio menarik, santai dan bersifat interaktif yang sesuai dengan jiwa golongan muda.

Bagaimanapun, beliau akui media baharu memberi peluang kepada pihak tertentu untuk menyebarkan propaganda hitam termasuk fitnah dan berita tidak benar untuk menjatuhkan pihak lain kerana penggunaannya yang tiada sempadan.

Justeru, calon dan parti politik yang bertanding perlu peka dan mengambil tindakan segera untuk menangkis tuduhan liar pihak lawan melalui wacana tandingan berdasarkan data dan fakta.

“Perlu diingat maklumat di media sosial ni bergerak pantas, maka calon dan parti bertanding tidak boleh tunggu atau berdiam diri jika ‘diserang’, sebaliknya mereka perlu jawab semula tuduhan dengan bijak menggunakan fakta kerana setiap tuduhan di media sosial boleh mempengaruhi minda pengundi, sekali gus membawa mudarat kepada calon bertanding,” katanya.

Perdana Menteri Datuk Seri Ismail Sabri Yaakob ketika Majlis Pelancaran Jentera Pemuda Barisan Nasional (BN) pada 17 September lepas turut menyeru pemimpin parti itu termasuk Pemuda BN untuk menguasai peperangan secara maya dan menjawab segala tuduhan serta serangan pihak pembangkang kepada BN dan kerajaan yang dilemparkan di media sosial.

Senada dengan Dr Jeniri, Penganalisis Politik Universiti Teknologi MARA (UiTM), Datuk Prof Dr Ismail Sualman berkata, pihak yang diserang secara maya perlu menangkis dakwaan itu secepat mungkin bagi memastikan rakyat tidak terpengaruh.

Bagaimanapun, beliau berpendapat penggunaan media tradisional dan media baharu secara seimbang menggunakan konsep ‘convergence’ dapat membantu calon dan parti politik untuk menyampaikan aspirasi mereka kepada masyarakat, selain langkah turun padang masih relevan untuk memikat hati pengundi.

“Contohnya calon tempatan, penduduk di kawasan itu dah kenal calon tersebut, jadi tiada masalah untuk dia tetapi jika calon baharu yang datang bertanding di kawasan itu, dia harus memperkenalkan dirinya dengan cara konvensional seperti turun padang berjumpa penduduk, guna poster, ceramah bersemuka kerana kaedah kempen secara maya tidak cukup,” katanya.

Pada masa sama beliau berkata perancang kempen politik dari setiap parti perlu menggabungjalinkan kaedah kempen mengikut segmentasi pengundi seperti umur dan kawasan tempat tinggal bagi memastikan kempen yang dijalankan tidak sia-sia.

“Anak muda mungkin suka cara kempen dalam talian di Facebook dan Twitter misalnya, golongan berusia pula suka kempen yang bersemuka yang dapat memberi mereka ingatan jangka masa panjang terhadap calon, maka perancang kempen politik perlu melaksanakan pelbagai pendekatan mengikut keperluan golongan sasar,” katanya yang juga Pensyarah Kolej Pengkomputeran, Informatik dan Media UiTM. – BERNAMA


Beg berisi bahagian badan manusia ditemukan di tepi lebuh raya PLUS

KUALA LUMPUR: Satu mayat yang tidak cukup sifat dan sebuah beg hitam ditemukan oleh orang awam di kilometer 447 Lebuhraya Utara Selatan (PLUS), berhampiran susur Rawang Selatan di sini, pagi Selasa.

Ketua Polis Daerah Sungai Buloh, Supt Shafa’aton Abu Bakar berkata, polis menemukan kepala dan kedua-dua kaki dan tangan disyaki milik mangsa, dalam beg hitam itu.

Beliau berkata, pihaknya menerima panggilan berhubung penemuan mengerikan itu pada 11.44 pagi Selasa.

“Siasatan awal mendapati mayat yang tidak sempurna itu tidak mempunyai kepala, tangan dan kaki, ditemukan dalam keadaan tidak berpakaian serta tiada dokumen pengenalan diri,” katanya dalam kenyataan di sini pada Selasa.

Shafa’aton berkata, mayat berkenaan kemudian dihantar ke Hospital Sungai Buloh untuk dibedah siasat dan kes disiasat mengikut Seksyen 302 Kanun Keseksaan kerana membunuh.

Beliau berkata orang ramai yang mempunyai maklumat mengenai kejadian itu diminta menyalurkannya ke balai polis berhampiran. – BERNAMA


Langgar syarat bon RM10 juta: Mahkamah tolak rayuan Zuraida batal saman PKR

PUTRAJAYA: Mahkamah Rayuan hari ini menolak permohonan bekas Naib Presiden Parti Keadilan Rakyat (PKR) Datuk Zuraida Kamaruddin untuk membatalkan saman PKR yang mendakwa beliau melanggar syarat bon yang mengikatnya kepada parti itu.

Panel tiga hakim diketuai Datuk Vazeer Alam Mydin Meera dalam keputusan sebulat suara berkata mereka bersetuju dengan dapatan Mahkamah Tinggi bahawa isu kesahihan dan kesahan kontrak di antara Zuraida dan PKR hanya boleh ditentukan melalui perbicaraan penuh.

“Mahkamah perlu mendengar keterangan penuh secara berdokumen mahupun lisan (viva voce) sebelum keputusan dibuat.

“Kami tidak mendapati hakim Mahkamah Tinggi telah terkhilaf dalam memutuskan isu yang dibangkitkan melalui saman ini yang dirasakan adalah tidak wajar untuk dipertimbang bagi permohonan ini.

“Justeru, rayuan ini ditolak dengan kos RM10,000 dan keputusan Mahkamah Tinggi adalah dikekalkan,” kata Vazeer ketika menyampaikan keputusan itu melalui telesidang.

Turut bersidang Datuk M.Gunalan dan Datuk Seri Mariana Yahya.

Panel itu turut memutuskan bahawa selepas mendengar hujahan peguam Muhammad Nizamuddin Abdul Hamid, yang mewakili Zuraida, dan peguam Ranjit Singh bagi pihak Setiausaha Agung PKR, Datuk Seri Saifuddin Nasution Ismail.

Pada 19 Nov 2021, Mahkamah Tinggi menolak permohonan Zuraida untuk membatalkan saman yang difailkan parti itu pada 28 Sept 2020.

Pernyataan tuntutan PKR mendakwa Zuraida, yang kini Menteri Perusahaan Perladangan dan Komoditi, telah menandatangani bon itu pada 25 April 2018 yang mengikat dirinya untuk membayar sejumlah RM10 juta berdasarkan terma dan syarat bon tersebut.

PKR mendakwa Zuraida telah bersetuju untuk membayar parti sejumlah RM10 juta selewat-lewatnya tujuh hari sekiranya berlaku beberapa perkara selepas memenangi pilihan raya atas tiketnya seperti meletak jawatan dalam parti atau bergabung dengan pihak lain atau menjadi wakil rakyat bebas.

Parti itu mendakwa pada atau sekitar 24 Feb tahun lepas, Zuraida dalam satu kenyataan bersama 10 Ahli Parlimen PKR yang lain telah mengumumkan peletakan jawatan namun beliau kekal sebagai Ahli Parlimen Ampang iaitu kerusi yang dimenanginya atas tiket PKR dan seterusnya membentuk blok baharu dikenali sebagai Perikatan Nasional.

PKR turut menuntut agar Zuraida membayar RM12,049,459.20 mengikut Seksyen 71 Akta Kontrak, faedah lima peratus setahun, kos dan relif lain yang difikirkan sesuai oleh mahkamah. – BERNAMA


Piala FA: Terengganu FC mara ke suku akhir

KUALA NERUS: Terengganu FC (TFC) berjaya melangkah ke suku akhir selepas menewaskan Kedah Darul Aman FC (KDA FC) 1-0 pada aksi pusingan kedua kalah mati saingan Piala FA di Stadium Sultan Mizan Zainal Abidin di sini, malam ini.

Kemenangan di laman sendiri itu dihasilkan oleh jaringan tunggal pemain tengah Mohd Faiz Mohd Mansor pada babak pertama perlawanan.

Skuad kendalian Mohd Nafuzi Mahammad Zain itu menguasai permainan dengan melancarkan gerakan dan seawal minit keenam gol terhasil menerusi Mohd Faiz yang menanduk masuk hantaran silang oleh Mohamad Faisal Abdul Halim.

Pada minit ke-51, TFC bermain dengan 10 orang apabila pemain pertahanannya Pape Abdoulaye Diakite dilayangkan kad merah kerana menarik Wanja Ronald Ngah yang mempunyai peluang terbuka untuk menjaringkan gol.

Bagaimanapun sepakan percuma yang diberikan kepada KDA FC susulan insiden itu gagal disempurnakan oleh pemain tengahnya Mahmoud Nayef Ahmad Almardi.

Kedudukan kekal 1-0 sehingga wisel penamat ditiupkan. – BERNAMA

Author

Laini MN

View all posts

View all posts


Malaysia komited tingkatkan peranannya dalam hal ehwal antarabangsa – PM Anwar

PUTRAJAYA: Kerajaan Perpaduan akan meningkatkan peranan Malaysia dalam hal ehwal antarabangsa khususnya dengan negara jiran di ASEAN, serta Pertubuhan Kerjasama Islam (OIC) dan masyarakat antarabangsa secara amnya, kata Perdana Menteri, Datuk Seri Anwar Ibrahim.

Berucap pada majlis sambutan Aidilfitri Kementerian Luar (Wisma Putra), beliau berkata, dalam mencapai aspirasi itu negara memerlukan tenaga profesional yang kompeten di Kementerian Luar.

Beliau memuji pegawai-pegawai kementerian itu kerana berkhidmat dengan penuh dedikasi untuk negara, dan mempromosikan dasar dan konsep Malaysia MADANI di peringkat antarabangsa.

Anwar berkata, berdasarkan pengalamannya yang terhad sejak mula berkhidmat untuk negara enam bulan lalu dan lawatan ke beberapa negara, apa sahaja kejayaan yang dicapai adalah hasil komitmen berterusan yang ditunjukkan oleh pegawai kementerian.

“Anda membuat saya bangga dengan cara anda bekerja, anda menyelesaikannya, anda menyediakan nota kadangkala terlalu banyak untuk saya cerna, tetapi kerja yang melelahkan itu menghasilkan laporan komprehensif dan tahap kecekapan luar biasa.

“Saya telah melawat seperti yang anda tahu China, Kemboja, Indonesia, Brunei, Singapura, Thailand dan Filipina, dan Turkiye semasa gempa bumi dan saya mesti mengatakan bahawa saya bangga dapat bertemu dengan pegawai Kementerian Luar, kedutaan. Mereka telah memikul tugas ini dengan sangat serius untuk berkhidmat kepada negara kita,” katanya.

Sejak dilantik pada November tahun lalu, Anwar telah melakukan 10 lawatan antarabangsa ke sembilan negara bermula dengan Indonesia (8-9 Jan), Brunei (24-25 Jan), Singapura (30 Jan), Thailand (9-10 Feb), Turkiye ( 14-15 Feb), Filipina (1-2 Mac), Arab Saudi (22-24 Mac), Kemboja (27 Mac), China (29 Mac hingga 1 April) dan terbaharu Indonesia (10 Mei) bagi Sidang Kemuncak ASEAN ke-42.

Turut hadir pada majlis itu ialah Menteri Luar Datuk Seri Dr Zambry Abdul Kadir dan ketua-ketua perwakilan diplomatik ke Malaysia. – BERNAMA


Tambang percuma kepada OKU selama sebulan sehingga 30 Sept – Ka Siong

KUALA LUMPUR: Operator perkhidmatan rel dan bas utama negara, Prasarana Malaysia Bhd (Prasarana) menawarkan tambang percuma bagi perkhidmatan rel dan bas selama sebulan kepada Orang Kurang Upaya (OKU) mulai hari ini sehingga 30 Sept ini sempena sambutan Hari Kebangsaan 2022.

Menteri Pengangkutan Datuk Seri Dr Wee Ka Siong, ketika mengumumkan perkara itu, berkata tambang percuma itu khusus kepada pemegang kad OKU yang berdaftar dengan Jabatan Kebajikan Masyarakat (JKM) serta pemegang kad konsesi OKU MyRapid.

“Perkhidmatan Prasarana meliputi semua perkhidmatan Rapid KL, Rapid Penang dan Rapid Kuantan yang merangkumi Transit Aliran Ringan (LRT), Transit Aliran Massa (MRT), Monorel, Bas Rapid Transit (BRT) atau bas henti-henti dan juga Rapid Mobiliti.

“Pengguna OKU hanya perlu menunjukkan kad perakuan OKU yang dikeluarkan oleh JKM atau Kad Konsesi OKU MyRapid kepada pegawai stesen rel yang bertugas di kaunter khidmat pelanggan Rapid KL yang memberi ‘token’ khas untuk menikmati tambang percuma,” katanya pada sidang media di Stesen MRT Pasar Seni, di sini, hari ini.

Turut hadir Presiden Persatuan OKU Sentral, Senator Datuk Ras Adiba Radzi, Presiden dan Ketua Pegawai Eksekutif Kumpulan Prasarana Malaysia Bhd., Mohd Azharuddin Mat Sah dan Ketua Pegawai Eksekutif Mass Rapid Transit Corp Sdn Bhd (MRT Corp), Datuk Mohd Zarif Hashim.

Ka Siong berkata pemberian tambang percuma ini adalah tanda terima kasih kumpulan Prasarana kepada pengguna OKU yang menggunakan pengangkutan awam sempena sambutan ulang tahun hari kebangsaan, selain bukti keprihatinan Keluarga Malaysia yang serius menjaga kebajikan serta keselesaan golongan OKU.

Terdahulu,beliau menaiki tren bersama sekumpulan OKU berkerusi roda serta cacat penglihatan dari Stesen MRT Tun Razak Exchange (TRX) ke Stesen MRT Pasar Seni.

Wee berkata berdasarkan statistik Prasarana,jumlah  purata penggunaan bulanan dalam kalangan OKU bagi perkhidmatan bas dan rel adalah masing-masing seramai 23,527 dan 26,762 orang.

“Prasarana berharap dengan tambang percuma ini ia dapat memberi manfaat kepada lebih 10,000 golongan OKU yang menggunakan perkhidmatan awam setiap hari,”  katanya.

Sementara itu, Ras Adiba, berkata pemberian tambang percuma itu adalah sesuatu yang dinanti-nantikan dan menyifatkan perkhidmatan mobiliti sangat diperlukan disebabkan kekangan OKU untuk sampai ke stesen pengangkutan awam. – BERNAMA


Laluan KM66.1 Lebuh Raya Karak dibuka semula

CYBERJAYA: Laluan KM66.1 Lebuh Raya Kuala Lumpur-Karak dibuka semula kepada awam selepas insiden tanah mendap Rabu lalu, umum ANIH Berhad hari ini.

Menurut kenyataan akhbar daripada pemegang konsesi lebuh raya tersebut, langkah-langkah komprehensif serta penilaian yang sewajarnya telah dilaksanakan bagi tujuan pemulihan semula.

“Kami dan pelbagai pihak terlibat seperti Polis Diraja Malaysia (PDRM), Jabatan Bomba dan Penyelamat Malaysia (JBPM) serta Malaysia Rail Link (MRL) telah membuat penilaian segera dengan kelulusan dari Lembaga Lebuhraya Malaysia (LLM).

“ANIH bersama pihak terlibat bekerjasama dalam memudahkan pembukaan semula lebuh raya dengan segera, memastikan keselesaan dan keselamatan pengguna jalan raya,” katanya.

Menurut ANIH Berhad, tindakan berselaras semasa usaha pemulihan dijalankan membolehkan masalah mendapan tanah itu diselesaikan dalam masa yang singkat.

“Kami kekal komited untuk mengekalkan standard keselamatan tertinggi dan pemantauan keadaan jalan raya yang berterusan.

“Keselamatan dan kesejahteraan semua pengguna jalan raya sentiasa menjadi perhatian utama kami,” katanya.

Bagi mendapatkan informasi tepat dan terkini, para pengguna disarankan untuk mengikuti saluran rasmi media sosial ANIH Berhad di Facebook (@Lebuhraya Pantai Timur) dan Twitter, (@LPTTrafik) serta Lembaga Lebuhraya Malaysia di Twitter (@llmtrafik) dan Facebook (@Lembaga Lebuhraya Malaysia).

Rabu lalu kejadian mendapan tanah iaitu ‘sinkhole’ dilaporkan berlaku di Kilometer (KM) 66.1 arah Timur dan Barat Bentong, Lebuh Raya Kuala Lumpur-Karak.

Author

Taufik Asmady Abdul Aziz

View all posts

View all posts


Israel padam hantaran dakwa hospital ‘infrastruktur pengganas’

REJIM pengganas Israel memanipulasi penduduk dunia menerusi media sosial, yang mencadangkan ambulans dan hospital Palestin sebagai ‘infrastruktur pengganas’ dan ‘sasaran tentera yang sah’.

Hantaran di laman X itu mendakwa bahawa, ambulans dan hospital digunakan Gerakan Perjuangan Islam Palestin (Hamas) untuk melancarkan operasinya.

“Ini bertentangan dengan undang-undang antarabangsa apabila mengubahnya menjadi sasaran tentera yang sah,” tulis hantaran itu yang sudah pun dipadam tidak beberapa lama kemudian.

Sementara itu, peguam dan bekas penasihat undang-undang Pertubuhan Pembebasan Palestin (PLO), Diana Buttu berkata, Israel sebelum ini membuat dakwaan serupa namun tidak pernah membuktikannya.

“Meskipun ia (Israel) melakukan dakwaan itu, kita perlu ingat bahawa apa yang cuba dilakukan Israel ialah melakukan pembunuhan beramai-ramai terhadap rakyat Palestin dan ia perlu dihentikan sekarang,” katanya seperti dilapor Press TV.

Nampaknya tiada sebarang penyelesaian untuk mengakhiri kekejaman Israel di Genting Gaza yang dikepung dan Tebing Barat yang diduduki.

Serangan udara terbaharu rejim Zionis mengorbankan 40 rakyat Palestin, manakala sebuah sekolah kendalian Pertubuhan Bangsa-Bangsa Bersatu (PBB) di bandar utara Beit Lahia antara menjadi sasaran.

Bukan itu sahaja, Israel juga sewenang-wenangnya melakukan serangan ke atas hospital, yang mana ia sepatutnya menjadi lokasi selamat untuk orang awam mencari perlindungan.

Hospital merupakan infrastruktur awam yang mempunyai perlindungan khusus di bawah undang-undang antarabangsa.

Konvensyen Geneva 1949 menyatakan bahawa, hospital tidak boleh menjadi sasaran seranngan dan perlu dihormati serta dilindungi oleh pihak terlibat dalam konflik.

Israel telah mengepung Hospital Al-Shifa di Gaza, serta melancarkan serangan bom berulang kali sejak beberapa hari lalu.

Menurut laporan, penembak tepat Israel terus melepaskan tembakan ke arah mana-mana individu yang berada berhampiran dengan kemudahan itu.

Angka kematian di Gaza kini melepasi 11,100 orang termasuk 8,000 wanita dan kanak-kanak menjadi mangsa serangan berterusan rejim Zionis.

Author

Fazleen Safina Abd Jamil

View all posts

View all posts


Kepok Kaw anak muda raih RM2. 6 juta setahun

KUALA LUMPUR: Hikmah musibah pandemik COVID-19 telah mengubah sisi hidup manusia di dunia ini, manusia mula bergantung rezeki kepada Tuhan Yang Esa bukan lagi menjadi hamba kepada manusia untuk mendapat sesuap nasi.

Bagi golongan dewasa apabila mereka dibuang kerja, desakan hidup menyebabkan mereka jadi kreatif dan timbul idea di luar kotak contohnya daripada juruterbang kepada penjual nasi lemak.

Bekas menteri memandu Grab, pramugari jual sup utara dan pelbagai lagi kisah survival masyarakat untuk kelangsungan hidup mereka.

Bagi golongan muda pula, fasa Perintah Kawalan Pergerakan dengan sekolah ditutup mereka mulai belajar memanfaatkan apa yang ada dalam talian dan disitulah mereka mula menemui sesuatu iaitu boleh mendapat pendapatan dan segulung Ijazah bukan lagi penentuan untuk mengubah status kehidupan.

Antara yang berjaya menemui hikmah pasca pandemik COVID-19 adalah sekumpulan anak muda berusia 18 hingga 25 tahun, mereka berjaya meraih RM2.6 juta hasil jualan setahun menerusi produk keropok lekor sejuk beku, Kepok Kaw.

Kepok Kaw yang diasaskan oleh Aaron Naeem Zaidi, 30, sebagai perniagaan mereka.

Menariknya konsep jualan perniagaan mereka bukan biasa-biasa, dan tidak hairanlah usaha ini digerakkan oleh lelaki sahaja kerana ia menuntut ketahanan diri di bawah cuaca panas dan hujan, bergerak dari satu tempat ke satu tempat (mobil), lasak dan kreatif dalam memujuk rayu.

Ketua Pemasaran Kepok Kaw Sdn Bhd (Kepok Kaw), Naqib Norazman, 23, berkata, pada awalnya dia dan Aaron Naeem sahaja yang menjalankan perniagaan dengan menjadi pembekal keropok lekor sejuk beku untuk dipasarkan sekitar Bandar Baru Sungai Buloh.

Katanya, hari pertama jualan pada Januari lalu memungut kira-kira RM300 hingga RM500 dan kini sudah mencecah jualan 100,000 unit bekas dengan nilai RM2.6 juta bagi tempoh hampir setahun.

“Pekerja kami kini seramai 45 orang bekerja sepenuh masa, tetapi ada yang beroperasi di satu tempat, ada yang mobil sekitar Selangor di Ampang, Shah Alam, Melawati dan Kajang.

“Perniagaan kami 90 peratus secara fizikal dan selebihnya online (dalam talian). Kami banyak menumpukan lokasi pasar pagi, stadium, program, deretan kedai dan pusat beli-belah,” katanya kepada MEDIA VARIASI.

Naqib berkata, pekerja akan membawa beberapa stok gabus keropok lekor yang setiap satunya mengandungi 128 unit bekas, dan setiap unit berharga RM35 mengandungi 50 batang keropok, beserta sos.

“Ikan yang digunakan adalah berdasarkan ikan sardin dan ikan tamban. Kalau tak sedap, kami boleh refund (wang dipulangkan semula),” katanya.

Katanya, Kepok Kaw membuka peluang kepada anak muda di luar sana untuk menyertai perniagaan mereka dengan pakej yang disediakan tanpa perlu modal.

“Sesiapa yang nak menjana pendapatan tanpa modal, kami ada untuk yang berminat khususnya lepasan Sijil Pelajaran Malaysia (SPM),” katanya.

Author

Tun Puteh Wanti

View all posts

View all posts


Pencari madu lebah maut jatuh pokok setinggi 30 meter

GUA MUSANG: Seorang pencari madu lebah maut selepas terjatuh dari pokok tualang setinggi kira-kira 30 meter ketika hendak mengambil madu lebah dalam hutan Kampung Meranto, di sini, semalam.

Ketua Polis Daerah Gua Musang, Supt Sik Choon Foo berkata, mangsa Abdullah Che Nah, 35, dikatakan pergi mencari madu lebah bersama dua rakannya pada 12.18 tengah malam tadi.

“Siasatan awal mendapati mangsa telah memanjat pokok tualang itu, lalu terjatuh di atas akar banir pokok tersebut dan tidak sedarkan diri.

“Dua rakannya kemudian pergi ke Balai Polis Bertam untuk membuat laporan polis dan hasil pemeriksaan di tempat kejadian mendapati tiada sebarang unsur jenayah ke atas mangsa,” katanya dalam kenyataan hari ini.

Beliau berkata, mayat mangsa dibawa ke Hospital Gua Musang untuk proses bedah siasat sebelum diserahkan kepada ahli keluarga dan kes diklasifikasikan sebagai mati mengejut. – BERNAMA


Rakyat Indonesia datang berubat di Sarawak bukan masalah

Oleh: ARRIAN ZAYNE

KUCHING: Warga Indonesia mendapatkan rawatan perubatan di negeri ini bukan masalah bagi Sarawak, tegas Datuk Seri Abdul Karim Rahman Hamzah.

Menteri Pelancongan, Industri Kreatif dan Seni Persembahan Sarawak mengakui situasi sedemikian memperlihatkan ekonomi negara jiran itu ke arah positif berhubung rakyatnya telah keluar mendapatkan rawatan di luar Republik berkenaan.

Malahan kata beliau kehadiran warga asing ke sini walaupun untuk tujuan perubatan telah menyumbang kepada aktiviti pelancongan kesihatan termasuklah menikmati produk pelancongan yang ada di Sarawak.

“Saya berharap perkara ini tidak menjadi beban atau isu besar buat mereka (Indonesia),” ujarnya ketika diminta mengulas kenyataan Presiden Indonesia Joko Widodo baru-baru ini mengenai rakyatnya yang mendapat rawatan di luar negara seolah tidak yakin terhadap kredibiliti institusi kesihatan negara sendiri.

Mengandaikan mereka ini hadir merupakan warga Indonesia yang mendiami sekitar sempadan atau Kalimantan Barat ujar Abdul Karim kerana jarak yang dekat.

“Keadaan ini menperlihatkan banyak hospital telah dibangunkan di Kuching terutamanya hospital swasta,” katanya.

Beliau berkata demikian ketika ditemui pemberita selepas menyempurnakan majlis perasmian dan “flag-off” acara motorsikal berkonvoi anjuran bersama PEMADAM Sarawak dan Sarawak Teachers Bikers Club di pejabat Jabatan Pendidikan Negeri Sarawak (JPNS), di Jalan Diplomatik Kuching, Sarawak semalam.

Malahan bukan sahaja di Sarawak beliau mengulas lanjut, negara Singapura turut menjadi lokasi pilihan warga Indonesia menerima rawatan perubatan.

Menurut Abdul Karim lagi kenyataan Jokowi turut kira-kira 1,000 rakyatnya menerima rawatan di Pusat Perubatan Pakar Normah, Petra Jaya Kuching Sarawak sejak sempadan dibuka.

Oleh demkian kata beliau situasi ini sebenarnya tanpa disedari memberi pulangan untuk sektor pelancongan Sarawak ujar sambil mendedahkan mendedahkan sebelum COVID-19 iaitu tahun 2019, seramai 41,000 daripada 47,000 pelancong kesihatan direkodkan di Sarawak adalah rakyat Indonesia.

Author

Media Variasi

View all posts

View all posts


Isu tanah pertanian terbiar di luar bandar akan diberi perhatian – Mahdzir Khalid

PENDANG: Isu tanah pertanian terbiar dalam kawasan komuniti luar bandar antara perkara yang akan diberi keutamaan oleh Barisan Nasional (BN) sekiranya diberi mandat untuk terus membentuk kerajaan dalam Pilihan Raya Umum Ke-15 (PRU15) kali ini.

Menteri Pembangunan Luar Bandar, Datuk Seri Mahdzir Khalid berkata, antara agensi yang bakal digerakkan bagi mengatasi masalah itu adalah Felcra yang mempunyai kepakaran dalam penyelesaian masalah itu.

KPLB katanya bersama Felcra sebelum ini sudah mempunyai perancangan untuk menyatukan tanah-tanah terbiar di kawasan milikan agensi itu untuk dibangunkan dengan pelbagai projek pertanian yang mampu membawa keuntungan kepada pemilik tanah.

“Langkah ini membawa kesan yang lebih ekonomik buat rakyat. Kalau pemilik tanah nak bangunkan tanah dimilikinya secara berseorangan, itu mungkin tidak ekonomik kerana saiz tanah dimiliki mereka mungkin kecil.

“Jadi kita gabungkan tanah-tanah di kawasan berhampiran dan bangunkan dengan sistematik secara bersekali. Langkah tersebut mampu memberi kesan lebih produktif kepada penduduk terutamanya di luar bandar,” katanya.

Beliau berkata demikian dalam sidang media selepas Program Kempen Pembukaan Tanah Terbiar dan Tanam Semula Felcra Berhad di Felcra Perupok, dekat sini, hari ini.

Tambahnya, isu tersebut merupakan antara tumpuan utama yang diberikan perhatian oleh kementeriannya kini.

“Usaha tersebut turut memerlukan kerjasama dari kerajaan negeri kerana hal tanah ini terletak di bawah bidang kuasa mereka, jadi usaha ini memerlukan kerjasama yang baik antara kerajaan Persekutuan dan negeri.

“Tak bolehlah kita panda-pandai laksanakan sebab ini melibatkan kerajaan negeri. Kita akan bincang apa syaratnya dengan kerajaan negeri dan adakan kolaborasi dengan mereka,” katanya.

Author

Tun Puteh Wanti

View all posts

View all posts